Tak boleh PRU tahun ini, ambil pengajaran di Sabah, kata Tun M

Pilihan raya umum (PRU) tidak boleh diadakan tahun ini susulan penularan Covid-19 yang dilihat masih belum reda malah situasi sekarang juga bertambah buruk, kata Tun Dr Mahathir Mohamad.

Bekas Perdana Menteri itu menyifatkan langkah untuk mengadakan PRU tidak kena pada masa, malahan sekiranya darurat ditamatkan sekalipun ia tidak wajar diadakan memandangkan virus membunuh tersebut bukan perkara yang boleh diambil mudah kerana pelbagai varian baharu sudah muncul dan ia boleh berkembang.

“Saya fikir kalau nak buat pilihan raya waktu ada Covid-19, kita akan lihat perkembangan (jangkitan). Sebab itu (walaupun) selepas tamat darurat, tidak boleh diadakan pilihan raya. Kena tunggu mungkin sampai tarikh 2023.

“Kita tidak boleh main-main dah dengan Covid-19 ini. Ia boleh berjangkit kerana sekarang ini bukan saja ada satu varian, kita ada lima varian sekarang ini. Kalau kita main benda ini, dia boleh berkembang,” katanya dipetik dalam Utusan Malaysia.

Beliau juga berkata pengajaran yang berlaku semasa mengadakan Pilihan Raya Negeri (PRN) Sabah September tahun lepas perlu dijadikan iktibar bagi mengelak peristiwa sama berulang.

“Saya tidak fikir tahun ini kita boleh adakan pilihan raya. Ini serius. Jangan main-main. Kita sudah buat di Sabah, apa jadi?” katanya lagi.

Jelas Dr Mahathir lagi, ramai pelabur yang menarik diri daripada membuat pelaburan di negara ini adalah kerana mereka melihat situasi politik tidak menentu dalam negara.

Katanya, punca utama keadaan itu berlaku kerana kerajaan ketika ini tidak cekap dan tidak tahu bagaimana cara untuk menjadikan negara ini satu tarikan kepada pelabur sedangkan Malaysia mempunyai banyak kelebihan.

“Itu bergantung kepada kerajaan. Kalau kita tahu cara-cara, kita boleh tarik balik pelabur kerana Covid-19 ini bukan sahaja di Malaysia, malah Indonesia pun kena Covid-19 juga. Jadi, apa sebab dia (pelabur) nak pindah dari Malaysia ke Indonesia?

“Bukan kerana Covid, tapi kerana kerajaan tidak cekap kalau tidak ada kepimpinan yang tahu caranya. It’s easy to make a policy, but to make the policy work is another thing (ia mudah untuk membuat polisi, tetapi untuk menjadikan polisi itu berkesan adalah satu perkara lain,” ujarnya lagi.


13 askar AS maut dalam serangan di lapangan terbang Kabul

Tentera Amerika Syarikat (AS) mengesahkan 13 anggotanya adalah antara 85 individu yang maut dalam dua letupan bom di luar Lapangan Terbang Hamid Karzai di Kabul, Afghanistan pada Khamis.

Jurucakap Pusat Pemerintah Tentera AS berkata 18 lagi askarnya yang ketika itu dalam proses dipindahkan keluar dari Afghanistan turut cedera.

Kumpulan Taliban pula memberitahu 28 anggotanya yang ketika itu bertugas mengawasi orang ramai di sekitar lapangan terbang itu antara yang terbunuh, selain wanita dan kanak-kanak.

Setiausaha Akhbar Pentagon, John Kirby pula memberitahu letupan pertama berlaku berhampiran Pintu Abbey di lapangan terbang berkenaan dan letupan kedua berhampiran Hotel Baron.

Salah satu letupan itu dipercayai dilakukan pengebom bunuh diri, kata pegawai tentera AS.

“Kami mengesahkan bahawa letupan di Abbey Gate adalah hasil daripada ‘serangan kompleks’ yang mengakibatkan sejumlah korban membabitkan askar dan orang awam AS,” kata Kirby menerusi Twitter.

Pegawai AS percaya serangan itu dilakukan kumpulan ISIS-Khorasan (ISIS-K).

Sejak beberapa hari kebelakangan, pegawai AS menyatakan kebimbangan serius mengenai kemungkinan wujud kegiatan pengganas di sekitar lapangan terbang, terutama apabila membabitkan kumpulan pengganas ISIS-K.

ISIS hari ini mengaku bertanggungjawab di atas serangan itu, termasuk menggunakan pengebom bunuh diri.

Komander Pusat Pemerintahan Tentera AS Jeneral Frank McKenzie, berkata amaran telah dikeluarkan supaya anggota tentera AS di Afghanistan mengambil langkah berjaga-jaga kerana serangan seperti itu mungkin berulang.

“Kami mengambil langkah keselamatan yang perlu,” katanya sambil menambah maklumat perisikan turut dikongsi dengan kumpulan Taliban.

Presiden AS, Joe Biden pula berikrar negaranya akan bertindak balas terhadap serangan itu.

Beliau mengarahkan Jabatan Pertahanan AS (Pentagon) merangka rancangan bagaimana untuk melakukan serangan balas ke atas ISIS-K yang mengaku bertanggungjawab di atas serangan itu.

“Kami tidak akan memaafkan. Kami tidak akan melupakan. Kami akan memburu anda dan membuatkan anda membayarnya,” kata Biden. – Agensi


Selangor tarik balik tauliah aktivis politik ajar agama mulai 31 Disember

Sultan Selangor, Sultan Sharafuddin Idris Shah Alhaj menitahkan tauliah mengajar agama Islam yang diberikan kepada mana-mana aktivis politik di negeri itu ditarik balik berkuat kuasa 31 Disember ini.

Pengerusi Majlis Agama Islam Selangor (MAIS), Tan Sri Abdul Aziz Mohd Yusof berkata Sultan Selangor menitahkan agar agama Islam tidak dipolitikkan dan dijadikan sebagai bahan politik oleh mana-mana pihak di Selangor, khususnya di masjid dan surau.

Menurutnya bagi menjaga kesucian agama Islam di Selangor, baginda tidak memperkenankan tauliah mengajar agama Islam diberikan kepada mana-mana aktivis politik kerana dikhuatiri ia boleh disalahgunakan untuk kepentingan parti, yang akhirnya akan membawa kepada fitnah, perselisihan dan perpecahan umat Islam serta mencemarkan agama Islam.

“DYMM Sultan Selangor turut menitahkan agar tauliah mengajar agama Islam di Negeri Selangor yang telah diberikan kepada mana-mana aktivis politik ditarik balik berkuat kuasa 31 Disember 2021.

“Selaras dengan titah DYMM Sultan Selangor tersebut, Jawatankuasa Tauliah MAIS akan menyemak semula semua tauliah mengajar agama Islam yang telah dikeluarkan kepada pemegang tauliah di Negeri Selangor dan mana-mana tauliah yang telah diberikan kepada aktivis politik akan ditarik balik berkuat kuasa pada 31 Disember 2021.

Bagaimanapun, ahli Majlis Mesyuarat Kerajaan Negeri yang memegang portfolio agama Islam masih boleh menyampaikan pengajaran agama Islam dengan syarat ia tidak menyentuh hal berkaitan politik dalam perkara yang disampaikan. Pengecualian ini juga adalah selaras dengan titah DYMM Sultan Selangor tersebut,” katanya dalam kenyataan hari ini.

Abdul Aziz turut mengingatkan semua pihak bahawa mengajar agama Islam tanpa tauliah yang diberikan mengikut Seksyen 118 Enakmen Pentadbiran Agama Islam (Negeri Selangor) Tahun 2003 adalah satu kesalahan di bawah Seksyen 119 Enakmen yang sama.

“Jika sabit kesalahan boleh dihukum denda tiga ribu ringgit atau penjara dua tahun atau kedua-duanya sekali.

“Selain itu, mana-mana orang yang bertindak dengan cara yang menghina kuasa yang sah, atau mengingkari atau mempertikaikan titah DYMM Sultan Selangor atas sifat Baginda sebagai Ketua Agama Islam berhubung dengan penarikan balik tauliah mengajar agama Islam bagi mana-mana aktivis politik juga adalah merupakan suatu kesalahan di bawah perenggan 12(a) Enakmen Jenayah Syariah (Selangor) 1995).

“Jika disabitkan boleh didenda tidak melebihi tiga ribu ringgit atau dipenjarakan tidak melebihi dua tahun atau kedua-duanya,” katanya.


Kebangkitan UMNO perlu bermula dari Johor: Ismail Sabri

Kebangkitan UMNO dalam mengharungi Pilihan Raya Umum ke-15 (PRU15) perlu bermula dari Johor kerana sejarah parti yang mula berakar di negeri tersebut, kata Naib Presiden UMNO Datuk Seri Ismail Sabri Yaakob.

Ismail Sabri berkata Johor adalah tempat ‘kelahiran’ parti keramat tersebut yang perlu bangkit daripada kekalahan lalu dan kembali menguasai kerajaan.

“Johor memang daripada dahulu menjadi benteng kekuatan UMNO. Seperti yang kita tahu, UMNO ditubuhkan di Johor, jadi UMNO Johor perlu bangkit kembali menguasai kerajaan.

“Walaupun sekarang memang UMNO menjadi kerajaan di Johor tetapi kali ini kita percaya UMNO akan menang lebih besar di Johor,” katanya selepas program Bangkit 15 peringkat negeri Johor hari ini.

Turut hadir, Naib Presiden UMNO Datuk Seri Mohamed Khaled Nordin dan Timbalan Pengerusi UMNO Johor Datuk Nur Jazlan Mohamed.

Johor kini di bawah pimpinan kerajaan Perikatan Nasional (PN) dengan Menteri Besarnya Datuk Hasni Mohammad daripada UMNO mengetuai kerajaan negeri.

PN mempunyai 29 kerusi dengan Barisan Nasional sebanyak 16 kerusi, Bersatu 12 kerusi dan PAS satu kerusi manakala Pakatan Harapan mempunyai 27 kerusi dengan DAP 14, Amanah enam serta PKR tujuh.

Sementara itu, mengenai Bangkit 15, Ismail Sabri yang juga Menteri Kanan (Keselamatan) berkata beberapa negeri telah selesai mengadakan pogram berkenaan yang merupakan persediaan jentera UMNO bagi menghadapi PRU15.

Menurutnya, Johor merupakan negeri terakhir sebelum menjelang Ramadan dan program sama akan diteruskan di Sabah, Kelantan, Pulau Pinang serta Terengganu selepas sambutan Aidilfitri nanti.


Polis pengiring Agong iring ambulans pesakit ke IJN, bukan hentikannya

Tiga pengiring motosikal polis trafik Yang di-Pertuan Agong Al-Sultan Abdullah Ri’ayatuddin Al-Mustafa Billah Shah membuat keputusan pantas untuk mengiringi dan membuka laluan kepada sebuah ambulans yang dalam perjalanan ke Institut Jantung Negara (IJN) di Kuala Lumpur.

Ambulans itu, milik aktivis sosial terkenal Kuan Chee Heng dalam perjalanan dari Seksyen 14 di Petaling Jaya ke IJN, hari ini.

Kuan, lebih dikenali sebagai Uncle Kentang, menyiarkan di Facebook beliau video menunjukkan tiga penunggang motosikal polis membuka laluan untuk memudahkan ambulans di Lebuhraya Sprint, walaupun ketika itu mengiringi Yang di-Pertuan Agong.

“Terima kasih kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang membenarkan tiga anggota polis mengiringi ambulans kami sambil membawa pesakit dari Seksyen 14, PJ ke IJN,” tulis Kuan di Facebook.

Kuan berkata ambulan itu dalam perjalanan ke IJN tetapi bertemu dengan polis trafik yang dipercayai sedang mengiringi Yang di-Pertuan Agong.

“Ambulan kami yang ada pesakit dalamnya telah memperlahankan kenderaan ambulans dan rapat ke kiri jalan untuk beri laluan kepada rombongan Raja.

“Satu pengiring telah mendekati ambulans dari sebelah kanan dan minta ambulana bergerak ke hadapan dan mengikut polis trafik.

“3 pengiring motor besar trafik telah dengan cekapnya memperlahankan kenderaan lain dan beri laluan kepada ambulans. Ambulan telah diiringi dari simpang Jalan Semantan hingga ke Jalan Parlimen bagi mempermudahkan misi kami membawa pesakit ke Institut Jantung Negara. Kami terharu dengan usaha baik ini.

“Motorcade tersebut tidak melengahkan pergerakan ambulans malah memudahkan ia bergerak lancar di kesibukan kesesakan lalulintas di pagi hari. Daulat Tuanku! Daulat Tuanku! Daulat Tuanku! Kami sampai di IJN dengan selamat,” tulis Kuan.

Kejadian itu berlaku tatkala tular baru-baru ini beberapa insiden di mana ambulans yang sedang membawa pesakit telah diberhentikan untuk memberi laluan kepada konvoi orang kenamaan termasuk Perdana Menteri.

Insiden itu mencetuskan kemarahan dalam talian dalam kalangan pengguna media sosial yang mengatakan ambulans sepatutnya diberi keutamaan.


Covid-19: Sabah, Johor kekal angka lebih 2,000 kes baharu

Tujuh negeri dan wilayah di seluruh negara merekodkan peningkatan jangkitan baharu Covid-19 dalam tempoh 24 jam sehingga 12 tengah hari tadi.

Negeri terbabit ialah Sabah, Pulau Pinang, Perak, Kelantan, Johor, Kuala Lumpur dan Putrajaya.

Sabah merekodkan lonjakan daripada 2,329 jangkitan semalam kepada 2,404 kes hari ini, manakala Johor pula merekodkan 2,331 kes baharu berbanding 2,145 jangkitan semalam.

Pulau Pinang pula mencatatkan 1,726 jangkitan baharu berbanding 1,600 kes semalam; Perak (1,389 kes baharu, 990 semalam); Kelantan (1,356 kes baharu, 1,247 semalam); Kuala Lumpur (740 hari ini, 731 semalam); dan Putrajaya (41 hari ini, 37 semalam).

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu sebanyak 19,378 jangkitan baharu dilaporkan menjadikan kumulatif sejak wabak Covid-19 melanda negara awal tahun lalu kepada 1,805,382 kes.

Negeri ‘panas’ Covid-19 sebelum ini, Selangor, merekodkan penurunan daripada 4,073 kes semalam kepada 3,613 jangkitan hari ini.


Syarikat dikatakan penderma vaksin dedah penipuan KM Pulau Pinang, Guan Eng

Syarikat yang didakwa mahu menderma dua juta dos vaksin Sinovac kepada Kerajaan DAP Negeri Pulau Pinang mendedahkan surat permohonan dihantar kepada Kementerian Kesihatan Malaysia (KKM) adalah ‘palsu’, malah menuduh surat rasmi itu direka sendiri kerajaan negeri tersebut.

Memetik laporan Malay Mail hari ini, syarikat yang didakwa tidak wujud itu berkata sebenarnya mahu menyumbang vaksin berkenaan kepada kerajaan negeri Sabah, bagaimanapun tidak menerima sebarang maklum balas.

Portal berita berkenaan yang menghubungi lelaki dinamakan dalam surat itu, Yong Chee Kong yang menjelaskan Kerajaan Negeri Pulau Pinang ada menghubunginya untuk mendapat sumbangan dan bukan syarikat yang menghubungi kerajaan negeri itu.

Surat daripada syarikat dikatakan kepada Kerajaan DAP Negeri Pulau Pinang.

Beliau menegaskan tawaran menderma vaksin itu bukannya kepada Pulau Pinang tetapi adalah kepada Sabah.

“Saya sudah menghubungi kerajaan Sabah melalui Ketua Menteri tetapi apabila mereka tidak menjawab, Kerajaan Pulau Pinang menghubungi saya dan berkata ketika Sabah menolak tawaran itu, kenapa tidak ditawarkan kepada pembangkang?” katanya dipetik portal berbahasa Inggeris itu.

Yong juga menjelaskan bahawa surat yang mempunyai tandatangannya ditulis oleh Kerajaan Negeri Pulau Pinang dalam bentuk surat tawaran rasmi tetapi tidak meletak alamat syarikat sebaliknya menggunakan alamat kediamannya.

“Saya tidak menulis surat itu, ini yang bos saya di Hong Kong mahukan, ia tidak sepatutnya guna alamat saya,” katanya kepada Malay Mail.

Yong berkata, apa yang dilakukannya tidak ada kaitan dengan syarikat itu kerana beliau bertindak atas kemampuan peribadinya untuk menderma vaksin dan tidak mahu didedahkan identiti.

Kerajaan DAP Negeri Pulau Pinang sebelum ini mendakwa bakal menerima derma dua juta dos vaksin Covid-19 secara percuma bagi diagihkan kepada rakyatnya, bagaimanapun tidak dapat berbuat demikian kerana kononnya tidak mendapat kelulusan KKM.

Bagaimanapun, Menteri Sains, Teknologi dan Inovasi yang juga Menteri Penyelaras Program Imunisasi Covid-19 Kebangsaan (PICK), Khairy Jamaluddin semalam mendedahkan siasatan kementeriannya mendapati syarikat yang memberikan tawaran itu sebenarnya tidak wujud.

“Saya ulangi sekali lagi hari ini. Sumbangan atau tawaran ini palsu. Lihat surat tawaran ini, letterhead syarikat pun tiada. Saya bertanggungjawab terhadap pembelian vaksin di Malaysia, jadi saya tahu dari mana bekalan didapatkan,” katanya semalam.

Khairy berkata, pihaknya melakukan carian dan mendapati syarikat ini tidak wujud di Hong Kong, sementara pengeluar Sinovac juga memaklumkan mereka tidak pernah berurusan dengan syarikat itu.

“Syarikat ini tidak wujud, …jadi apa yang ditunjukkan Ketua Menteri Pulau Pinang mengenai tawaran dua juta dos vaksin ini adalah palsu.

“Jadi bagaimana kerajaan Pulau Pinang boleh menggunakan surat (scam) palsu untuk menuduh kerajaan Pusat menghalang pemberian vaksin ini? Syarikat ini tidak wujud dan surat itu palsu. Saya akan minta Badan Bertindak Imunisasi Covid-19 (CITF) untuk membuat laporan polis,” kata Khairy lagi.

Pendedahan Khairy mencetuskan kemarahan pembangkang, termasuk Setiausaha Agong DAP, Lim Guan Eng.

Manakala, Ketua Menteri Pulau Pinang Chow Kon Yeow menunding jari kepada syarikat swasta tersebut supaya membuat penjelasan selepas pendedahan oleh Khairy, seolah-olah cuba melepaskan diri daripada mengambil tanggungjawab berhubung isu penipuan tersebut.

Agenda Daily cuba menghubungi Ketua Menteri Pulau Pinang bagaimanapun gagal mendapatkan penjelasan lanjut.


Kes baharu Covid-19 di Thailand lepasi 600 ribu kes, sekatan dilanjutkan

Krisis Covid-19 di Thailand semakin parah, ia selepas kes harian baharu meningkat 18,027 lagi dalam tempoh 24 jam dan jumlah keseluruhan kes kini sudah mencecah 615,314, menurut laporan Bernama.

Sementara itu, 133 lagi kematian dilaporkan menjadikan jumlah keseluruhan korban 4,990 setakat ini.

Pusat Pentadbiran Situasi Covid-19 (CCSA) memaklumkan kes jangkitan baharu itu termasuk 2,514 melalui pengesanan kes aktif dan dua kes import – masing-masing satu kes membabitkan warga Australia dan Britain yang masuk ke negara ini di bawah inisiatif ‘Phuket Sandbox’.

Menurut CCSA, korban terbaru itu melibatkan 78 lelaki dan 55 wanita termasuk seorang kanak-kanak berusia lima tahun yang menghidap limfoma dan masing-masing dua warga China dan Myanmar.

Bangkok, terus mendahului senarai dengan 2,899 kes baharu dan 61 kematian.

Memandangkan peningkatan kes kematian COVID-19, Hospital Universiti Thammasat di Bangkok mula menggunakan dua kontena khas untuk menyimpan mayat, memetik Reuters.

Sejak wabak melanda bilik mayat hospital itu menguruskan lebih 10 mayat setiap hari.

Sementara itu, Thailand akan melanjutkan sekatan di Bangkok dan beberapa wilayah lain yang berisiko untuk tempoh dua minggu lagi.

Penolong jurucakap CCSA Dr Apisamai Srirangsan berkata sekatan itu termasuk perintah berkurung dari 9 malam hingga 4 pagi. Sebelum ini perintah berkurang dikenakan ke atas 13 wilayah kini ia akan diperluas kepada 29 wilayah bermula 3 hingga 18 Ogos.

Beliau berkata perhimpunan melebihi lima orang tidak dibenarkan di 29 wilayah itu.

Semua pusat beli-belah, tempat urut, salun kecantikan dan tempat sukan akan ditutup manakala pasar raya dan farmasi dibuka sehingga 8 malam, sementara restoran hanya menerima pesanan untuk bawa pulang.

“Sekatan itu akan disemak semula setiap dua minggu. Namun, kemungkinan besar ia akan dilanjutkan lagi hingga akhir bulan,” katanya pada sidang media di sini hari ini.

Dr Apisamai berkata strategi ‘gelembung dan tutup’ di tapak pembinaan, kem pekerja dan kilang akan diperketatkan lagi.

Thailand melaksanakan strategi itu pada bulan lalu bagi mengekang penularan Covid-19 di tapak pembinaan dan kilang, namun, pihak berkuasa kesihatan mendapati lebih banyak kluster muncul kerana ramai pekerja menyelinap keluar.


Jalan Raja di Dataran Merdeka ditutup seminggu

Jalan Raja di Dataran Merdeka ditutup selama seminggu bermula jam 8 malam ini sehingga jam 5 pagi, 3 Ogos depan sempena Majlis Memperingati Negarawan Tun Dr Ismail Al-Haj – Tonggak Perpaduan Negara.

Kementerian Komunikasi dan Digital (KKD) menerusi kenyataan hari ini memaklumkan majlis yang akan diadakan pada 2 Ogos itu adalah program yang dianjurkan sempena sambutan Bulan Kebangsaan 2023.

“Susulan penutupan tersebut, trafik dari arah Jalan Sultan Hishamuddin akan dilencongkan ke Leboh Pasar Besar, manakala trafik dari arah Jalan Tuanku Abdul Rahman dilencongkan ke Jalan Tun Perak dan Jalan Kinabalu,” menurut KKD, lapor Bernama.

Sehubungan itu, orang ramai dinasihatkan merancang perjalanan dan menghubungi KL Command & Control Centre (KLCCC) untuk maklumat lanjut di talian 03-8947 4002 /1 800-88-1020.


Ringgit ditutup rendah

Ringgit ditutup rendah berbanding dolar Amerika Syarikat (AS) hari ini (2 September 2022) menjelang pengumuman data pekerjaan AS, kata peniaga.

Pada 6 petang, mata wang tempatan turun kepada 4.4855/4870 berbanding mata wang AS daripada 4.4820/4840 ketika ditutup pada Khamis, lapor Bernama.

Peniaga ActivTrades Anderson Alves berkata jika laporan itu lebih kukuh daripada jangkaan, dolar AS boleh terus mencapai paras tertinggi dalam tempoh 20 tahun berbanding mata wang utama dalam persekitaran dagangan selamat.

“Bagaimanapun dari segi makro, data terkini menunjukkan bahawa pertumbuhan global jelas bergerak perlahan dan risiko kemelesetan secara langsung meningkat apabila inflasi yang tinggi mengurangkan pelaburan dan perbelanjaan pengguna,” katanya.

Namun, kemerosotan ringgit itu diimbangi oleh kenyataan Lembaga Pembangunan Pelaburan Malaysia (MIDA) bahawa negara telah menarik pelaburan bernilai RM123.3 bilion (AS$28.0 bilion) yang diluluskan dalam sektor pembuatan, perkhidmatan dan utama yang melibatkan 1,714 projek dari Januari hingga Jun 2022.

MIDA berkata pelaburan langsung asing (FDI) kekal sebagai penyumbang utama, pada 70.9 peratus atau RM87.4 bilion (AS$19.9 bilion) manakala pelaburan daripada sumber domestik menyumbang 29.1 peratus berjumlah RM35.9 bilion (AS$8.2 bilion).

Sementara itu, ringgit diniagakan kebanyakannya tinggi berbanding kumpulan mata wang utama.

Unit tempatan naik berbanding dolar Singapura kepada 3.1996/2009 daripada 3.2028/2047 ketika ditutup pada Khamis dan melonjak berbanding pound Britain kepada 5.1888/1906 daripada 5.1964/1987.

Ringgit menokok berbanding yen Jepun kepada 3.1950/1963 daripada 3.2205/2222 sebelumnya dan melonjak berbanding euro kepada 4.4873/4888 daripada 4.4923/4943 pada Khamis.


Najib ada kuasa mutlak ke atas SRC International: Sithambaram

Mahkamah Rayuan hari ini diberitahu Datuk Seri Najib Razak mempunyai kuasa mutlak ke atas SRC International Sdn Bhd, termasuk pelantikan dan pemecatan pengarah, kerana perlembagaan syarikat membenarkannya, lapor Bernama.

Timbalan Pendakwa Raya ad-hoc Datuk V Sithambaram berhujah bahawa peruntukan dalam Memorandum dan Artikel SRC menyatakan tiada sesiapapun boleh dilantik sebagai pengarah tanpa restu perdana menteri ketika itu.

Sithambaram berhujah demikian di hadapan panel tiga hakim diketuai Hakim Datuk Abdul Karim Abdul Jalil dalam pendengaran rayuan Najib terhadap sabitan dan hukuman penjara kerana penyalahgunaan RM42 juta dana SRC International.

Dua lagi hakim yang menganggotai panel itu ialah Datuk Has Zanah Mehat dan Datuk Vazeer Alam Mydin Meera.

Sithambaram: Kami mengatakan bahawa Najib mempunyai kuasa untuk melantik dan memecat bagi pihak SRC.

Abdul Karim: Bukan ahli lembaga pengarah? Sithambaram menjawab ‘tidak’.

Sithambaram juga berkata, Najib berkuasa mengawal syarikat dalam kapasitinya sebagai perdana menteri, menteri kewangan dan penasihat emeritus SRC ketika itu.

“Lembaga itu bertindak atas arahan Najib melalui Ketua Pegawai Eksekutif SRC Nik Faisal Ariff Kamil yang merupakan ‘pelindung’ di belakang perayu (Najib),” tambah beliau.

Sithambaram menjelaskan bekas Pengerusi SRC Tan Sri Ismee Ismail dan Pengarahnya Datuk Suboh Md Yassin telah memberi keterangan dalam perbicaraan kes itu di Mahkamah Tinggi Kuala Lumpur mengenai kuasa yang digunakan oleh Najib.

Beliau berkata pembabitan Najib dalam SRC seawal tahun 2011 apabila syarikat itu diperbadankan sebagai syarikat sendirian berhad.

Sithambaram berkata perlembagaan syarikat itu menyatakan bahawa Najib mesti dirujuk jika keputusan penting tertentu dibuat.

Tambah beliau, pada mulanya syarikat itu menjadi anak syarikat 1MDB dan kemudian diletakkan di bawah Kementerian Kewangan Diperbadankan.

Mahkamah Tinggi Kuala Lumpur pada 28 Julai tahun lalu, menjatuhkan hukuman penjara 12 tahun kepada Najib dan memerintahkannya membayar denda RM210 juta setelah mendapati dia bersalah atas tujuh tuduhan penyalahgunaan kuasa, pecah amanah dan pengubahan wang haram berkaitan dana RM42 juta milik SRC International Sdn Bhd.

Pendengaran rayuan itu bersambung.


1.84 juta anak muda B40 peminjam PTPTN perlu bantuan: ARMADA

Ahli Parlimen Perikatan Nasional (PN) Machang, Wan Ahmad Fayhsal Wan Ahmad Kamal menggesa kerajaan Pakatan Harapan-Barisan Nasional (PH-BN) membantu anak muda, khususnya mereka yang terlibat dengan Pinjaman Tabung Pendidikan Tinggi Negara (PTPTN).

Beliau yang sebelum ini turut berjuang supaya kerajaan PH-BN memberi pengampunan kepada peminjam PTPTN secara bersasar, berkata anak muda sekarang ini adalah aset negara yang berharga pada masa depan.

Menurutnya adalah menakutkan apabila kira-kira 1.84 juta anak muda peminjam PTPTN itu tergolong dalam kelas ekonomi B40.

“Mereka adalah aset dan harapan negara! Kalau mereka ditakuk ini maka negara akan hilang kekuatan untuk maju dan membangun.

“Produktiviti akan jatuh dan hasil negara termasuk kadar kutipan cukai akan merudum,” kata Ketua ARMADA Bersatu itu dalam satu kenyataan hari ini (20 Februari).

Sehubungan itu, Wan Ahmad Fayhsal mendesak kerajaan memberi keutamaan membantu segera dua kelompok anak muda untuk elak masalah ini daripada melarat.

Dua kelompok itu ialah:

(1) Pandemials – generasi Millennial (lahir tahun 2000 ke atas) yang tercicir dalam semua segi akibat pandemik Covid-19.

(2) Precariats (belia eesah) yang kerja kais pagi makan pagi, kais petang tetap tak dapat makan malam! Mereka ada sijil pendidikan tapi peluang pekerjaan mereka terhad dan tidak padan dengan kemampuan mereka.

“Semua mereka ini adalah Generasi Sandwich! Dihimpit dari luar (pasaran kerja, sistem ekonomi) dan dalam (tanggungjawab jaga ibu, ayah dan anak-anak). Kerajaan perlu bantu segera demi selamatkan mereka dan negara,” katanya.

Pada 14 Februari lalu, Ahli Parlimen kerajaan PH-BN (Pandan), Rafizi Ramli mahu merujuk Wan Ahmad Fayhsal kepada Jawatankuasa Hak dan Kebebasan Parlimen kerana didakwa cuba mengelirukan Dewan Rakyat dengan mengatakan dalam manifesto PH sebelum ni ada janji menghapuskan PTPTN.

“YB Machang sebelum ini menyatakan bahawa dalam manifesto PH sebelum ni (ada janji) menghapuskan PTPTN. Itu satu pembohongan kerana tak ada janji tu dalam manifesto PH baru-baru ini.

“Perkara itu suatu pembohongan yang jatuh (merujuk) kepada Perkara 36 (12). Saya minta dewan ambil tindakan,” kata Rafizi.

Bagaimanapun, Wan Ahmad Fayhsal kemudian mendedahkan manifesto PH membuktikan penghapusan pinjaman PTPTN secara bersasar.

Pada 2 November tahun lalu, 17 hari sebelum PRU-15 diadakan Pengerusi PH Datuk Seri Anwar Ibrahim ketika melancarkan manifesto itu berkata Program Pengampunan Hutang bersasar khas kepada golongan miskin dan isi rumah B40 akan diperkenalkan, jika pakatan memerintah.

Ini bermakna PH bersetuju memansuhkan secara bersasar hutang pinjaman PTPTN oleh golongan miskin dan B40.

Bagaimanapun, Menteri Pendidikan Tinggi (PH-UMNO), Datuk Seri Mohamed Khaled Nordin berkata kerajaan tidak merancang untuk memansuhkan hutang pinjaman PTPTN bersasar kepada golongan miskin dan isi rumah B40, buat masa ini.


ASF: Kerajaan PH-BN bincang beri pampasan kepada penternak babi

Kementerian Pertanian dan Keterjaminan Makanan (KPKM) dijangka memuktamadkan dengan Kementerian Kewangan (MoF) berhubung pampasan kepada penternak babi yang terjejas akibat penularan demam babi Afrika (ASF) dalam masa terdekat.

Timbalan Menteri KPKM, Chan Foong Hin (DAP-PH) berkata, hasil perbincangan itu kemudian akan dikeluarkan dalam bentuk kenyataan rasmi untuk diuar-uarkan kelak.

Menurut beliau, selain isu pampasan kepada penternak babi, beberapa isu lain yang berkaitan akan diputuskan dalam mesyuarat yang berikutnya.

“Ada (persoalan) yang sudah kita jawab, ada yang belum. Ini termasuk permintaan untuk memasuki fasa endemik untuk ASF di Pulau Pinang dan saya tidak perlu jawab kerana ia melibatkan pertukaran dan perubahan dasar.

“Lagipun, ia bukan isu yang berlaku di Pulau Pinang sahaja, tetapi isu Malaysia. Bagaimana cara kita untuk kita menangani isu perebakan ASF ini dan sebagainya.

“Jadi, saya akan merujuk hal ini dalam mesyuarat-mesyuarat yang seterusnya dan kita harap akan ada juga kata putus (mengenai perkara itu) dalam masa yang terdekat ini,” katanya menurut Kosmo.

Terdahulu, beliau mengadakan sesi dialog bersama penduduk Kampung Selamat di Tasek Gelugor berhubung isu yang sama selain melawat Pusat Operasi ASF dekat Balai Raya Perkampungan Valdor di Seberang Perai, Pulau Pinang.

Sementara itu, Ketua Menteri Pulau Pinang, Chow Kon Yeow berkata kerajaan negeri bersedia menimbang keperluan untuk menukar guna tanah yang digunakan untuk penternakan babi kepada tanah industri bergantung kepada kesesuaian.


Bawa usul percaya bermakna PM belum ada kepercayaan majoriti MP

Langkah untuk membawa usul undi percaya ke Parlimen juga secara tidak langsung menunjukkan kerajaan yang dibentuk ketika ini belum memiliki kepercayaan majoriti Ahli Parlimen, kata Datuk Seri Takiyuddin Hassan.

Setiausaha Agung PAS itu berkata bagaimanapun Perdana Menteri Datuk Seri Anwar Ibrahim boleh mengemukakan usul tersebut ke Dewan Rakyat bagi melihat sejauh mana sokongan yang dimilikinya sama ada mencukupi atau tidak.

“Bagi saya, apabila seorang Perdana Menteri membawa usul berkenaan ke Parlimen, itu bermakna Perdana Menteri yang sedia ada itu belum mempunyai kepercayaan majoriti ahli Dewan Rakyat.

“Dalam perlembagaan untuk melantik seorang Perdana Menteri oleh Yang di-Pertuan Agong, orang itu mungkin mempunyai kepercayaan ahli Dewan Rakyat.

“Sebagai alternatif, Perdana Menteri itu perlu membawa usul ke Parlimen untuk melihat sokongan,” katanya dipetik laporan BH hari ini.

Jelasnya lagi, kerajaan sekarang bukannya Kerajaan Perpaduan, sebaliknya kerajaan minoriti.

“Mungkin mereka mempunyai kepercayaan majoriti. Majoriti tidak semestinya majoriti mudah dan boleh jadi majoriti dalam kalangan lain-lain.

“Pakatan Harapan (PH) mempunyai 82 kerusi, Perikatan Nasional (PN) pula mempunyai 73 kerusi. Maka, ketua PH ada majoriti, namun belum boleh membentuk kerajaan.

“Sebab itu saya katakan kerajaan sekarang bukan Kerajaan Perpaduan, sebaliknya kerajaan minoriti,” katanya lagi.

Dalam pada itu, Takiyuddin berkata PN akan menjadi pembangkang yang membina kepada rakyat.

“Kita akan melantik beberapa Ahli Parlimen untuk memantau setiap satu kementerian memandangkan kita mempunyai 73 Ahli Parlimen,” katanya.


Aliran masuk modal pelabur asing didorong kemajuan positif PPN

Kemajuan positif Pelan Pemulihan Negara (PPN) yang diperkenalkan sejak pentadbiran kerajaan Perikatan Nasional (PN) dan diteruskan kerajaan baharu menjadi pemangkin kepada peningkatan aliran masuk bersih modal pelabur asing ke Malaysia.

Menteri Kewangan, Tengku Datuk Seri Zafrul Abdul Aziz berkata aliran masuk bersih modal pelabur asing sejak Ogos lalu mencatatkan RM7.7 bilion, nilai tertinggi sejak Jun 2020 dan nilai itu juga mengimbangi aliran keluar bagi tempoh dua bulan sebelumnya.

“Aliran masuk bersih dana asing ini didorong oleh kemajuan positif Pelan Pemulihan Negara (PPN), yang menambah baik situasi keseluruhan kesihatan awam.

“Selain itu, ia juga membenarkan pembukaan semula ekonomi secara beransur-ansur melalui Program Imunisasi Covid-19 Kebangsaan (PICK).

“Ini menetapkan nada dan hala tuju bagi pemulihan ekonomi Malaysia yang lebih kukuh untuk suku keempat 2021 (S4 2021),” katanya dalam satu kenyataan, hari ini.

Tengku Zafrul berkata, walaupun tinjauan ekonomi Malaysia terus berhadapan dengan cabaran oleh peningkatan kadar jangkitan berterusan, kemajuan positif vaksinasi dan pengawalan kes Covid-19 yang kritikal dijangka akan mendorong pertumbuhan.

Katanya, beberapa negeri yang beralih ke Fasa Dua dan Tiga PPN, termasuk Lembah Klang yang beralih ke Fasa Dua mulai semalam, akan membolehkan pembukaan ekonomi lebih meluas bagi negeri populasi padat.

“Prospek pertumbuhan yang lebih baik itu mengembalikan keyakinan pelabur terhadap pasaran modal Malaysia.

“Pelabur asing menjadi pembeli utama dengan pelaburan bersih di pasaran bon ringgit berjumlah RM6.6 bilion (Julai 2021: -RM3.6 bilion) dan RM1.1 bilion (Julai 2021: -RM1.3 bilion) bagi pasaran ekuiti negara,” katanya.

Mengulas lanjut, Tengku Zafrul berkata, sejak Jun 2019, Ogos lalu adalah bulan pertama mencatat pembelian bersih oleh pelabur asing di pasaran ekuiti Malaysia dengan penjualan bersih atau aliran keluar pelabur asing semakin berkurangan.

Beliau berkata, daripada segi pasaran bon ringgit, aliran masuk pelabur asing pada Ogos 2021 tertumpu kepada terbitan Sekuriti Kerajaan Malaysia (MGS) yang bernilai RM3.1 bilion (Julai 2021: -RM3.6 bilion); dan terbitan Pelaburan Kerajaan Malaysia (MGII) sejumlah RM3.2 bilion (Julai 2021: RM425 juta).

“Sehingga akhir Ogos lalu, pegangan pelabur asing bagi bon kerajaan meningkat sebanyak RM23.9 bilion kepada RM226.1 bilion.

“Setakat akhir Jun lalu, lebih daripada 50 peratus pegangan bagi bon kerajaan Malaysia dipegang oleh pelabur jangka panjang seperti pelbagai bank-bank pusat dan kerajaan (32.4 peratus); selain 18.4 peratus dana persaraan dan 2.2 peratus syarikat insurans,” katanya.

Beliau berkata, prospek untuk suku ketiga 2021 dijangka akan terus mencabar susulan Fasa Satu PPN yang berpanjangan bagi beberapa negeri seperti Selangor yang menjadi penyumbang besar kepada Keluaran Dalam Negara Kasar (KDNK) negara.

Bagaimanapun katanya, ini dijangka akan ditampung oleh kelonggaran sekatan bagi rakyat yang lengkap divaksin, serta negeri yang berjaya beralih ke Fasa Dua dan Tiga PPN.

“Bagi suku keempat tahun 2021, prospek dijangka akan lebih cerah kerana kadar vaksinasi yang terus dipertingkatkan akan membolehkan pembukaan semula lebih banyak sektor ekonomi.

“Ini akan meningkatkan prospek peningkatan penggunaan dari permintaan terpendam isi rumah dan perniagaan,” katanya.

Beliau berkata, pembentangan Rancangan Malaysia Ke-12 (RMKe-12) akhir bulan ini dan Belanjawan 2022 pada akhir Oktober akan memberikan gambaran lebih jelas mengenai hala tuju dasar kerajaan dan membuka jalan kepada pemulihan, pertumbuhan dan penyusunan semula sosio-ekonomi bagi jangka masa pendek, sederhana dan panjang.

“Kami menjangkakan momentum pemulihan pada suku keempat akan diteruskan pada tahun hadapan, yang mana faktor kepada pertumbuhan negara akan memanfaatkan pertumbuhan KDNK 2022 Malaysia, yang diunjurkan akan berada pada paras enam oleh Dana Kewangan Antarabangsa (IMF), dan lima peratus oleh Bank Dunia,” katanya.


Peguam sendiri tarik diri, Najib kata malang tak dapat beri hujah pembelaan

Datuk Seri Najib Razak menyifatkan ia sebagai sesuatu yang malang apabila keputusan mahkamah menolak peguamnya daripada menarik diri mewakilinya dalam kes rayuan akhir perbicaraan penyelewengan dana, SRC International Sdn Bhd hari ini.

Bekas Perdana Menteri itu berkata keputusan Mahkamah Persekutuan menolak permohonan peguamnya Hisyam Teh Poh Teik untuk menarik diri daripada perbicaraan menyebabkan beliau tidak dapat memberi hujah pembelaan walhal faktanya sudah diberi peluang untuk memberi hujah hari ini.

“Itu adalah hal yang malang dan saya tidak dapat menghujahkan pembelaan saya,” kata Najib semasa sidang media hari ini selepas perbicaraan.

Najib juga mengulangi memiliki kes yang kuat sekiranya peguam dan pasukannya diberikan masa yang cukup untuk membelanya.

“Saya kini secara realiti, tidak mempunyai peguam bela.

“Saya percaya, saya mempunyai kes yang kuat dan credible (dipercayai) serta saya juga percaya bahawa Hisyam dan pasukannya sekiranya diberikan waktu yang munasabah akan melakukan tugas hebat.

“Saya berdoa untuk mendapatkan perbicaraan penuh dan keadilan,” katanya lagi.

Terdahulu semasa perbicaraan hari ini, Hisyam Teh memilih untuk tidak memberi hujahan dalam rayuan akhir kes penyelewengan dana SRC International walaupun diminta oleh hakim bersidang.

Sepatutnya peguam Najib itu mengemukakan hujahan sebelum ia dibalas oleh pihak pendakwaan tetapi sebaliknya beliau memilih untuk menggunakan hujahan sama dikemukakan di peringkat Mahkamah Rayuan.

Sejurus mahkamah memutuskan untuk tidak menerima permohonan Hisyam menarik diri daripada mewakili Najib, Ketua Hakim Negara Tun Tengku Tuan Maimun Tuan Mat yang memerintahkan prosiding rayuan akhir itu dimulakan.

Tengku Maimun: Kamu mahu mengemukakan hujahan lanjut?

Hisyam: Tidak

Tengku Maimun: Adakah kamu sahkan bahawa kamu tidak ada apa-apa untuk dinyatakan berhubung 94 alasan dalam petisyen rayuan ini?

Hisyam: Saya tiada apa-apa untuk dinyatakan.

Tengku Maimun: Jadi adakah kamu bergantung kepada hujahan daripada Mahkamah Rayuan mengenai penemuan yang dibuat oleh Mahkamah Tinggi?

Hisyam: Hujahan daripada yang terdahulu, Ya.

Tengku Maimun kemudian berkata, oleh kerana rayuan akhir itu membabitkan kepentingan awam, mahkamah dengan itu memanggil pendakwa raya untuk mengemukakan hujahan terlebih dahulu untuk memberikan peguam perayu lebih masa untuk bersedia dengan rayuannya.

Awal hari ini, Hisham Teh memohon untuk menarik diri daripada mewakili Najib tetapi ia dihalang oleh Mahkamah Persekutuan dengan mengarahkannya untuk meneruskan tugas sebagai peguam defendan.

Berhubung tindakannya tersebut, Hisyam Teh menjelaskan langkah menarik diri tersebut disebabkan pasukannya tidak boleh secara efektif membela Najib apabila tidak mempunyai masa yang mencukupi ekoran permohonan untuk menangguhkan perbicaraan selama beberapa bulan yang dikemukakan sudah ditolak mahkamah yang sama.

Pada 28 Julai 2020, Mahkamah Tinggi mensabitkan dan menjatuhkan hukuman terhadap Najib atas tujuh pertuduhan membabitkan pecah amanah jenayah (CBT), pengubahan wang haram dan salah guna jawatan, kesemuanya melibatkan dana SRC, berjumlah RM42 juta.

Najib dijatuhi hukuman penjara 12 tahun dan denda RM210 juta. Sabitan dan hukuman itu dikekalkan oleh Mahkamah Rayuan.


Singapura tak setuju kelonggaran LGBT seperti disaran Pelosi

Singapura mengingatkan perniagaan asing meskipun mereka bebas mempromosikan kepelbagaian budaya dalam syarikat, namun mereka perlu berhati-hati mengenai isu yang boleh memecahbelahkan masyarakat termasuk isu lesbian, gay, biseksual dan transgender (LGBT).

“Ia adalah suatu isu yang hanya boleh bincangkan oleh rakyat Singapura dan sudahpun mencapai kata sepakat bagaimana untuk bergerak ke hadapan,” menurut Kementerian Dalam Negeri (MHA) Singapura dalam satu kenyataan yang dikeluarkan menerusi laman sesawangnya.

Kenyataan itu dikeluarkan sebagai respons terhadap pertanyaan media mengenai gesaan Speaker Dewan Perwakilan Amerika Syarikat Nancy Pelosi agar komuniti perniagaan Singapura menyokong golongan LGBT di sini memandangkan banyak perniagaan Amerika membuka pejabat di republik itu.


UMNO semakin dipinggir parti komponen PH: Roslan Shahir

UMNO dilihat semakin tidak mendapat tempat dalam kalangan parti komponen Pakatan Harapan (PH) – PKR, DAP dan Amanah – dari segi pembahagian kerusi dalam menghadapi enam Pilihan Raya Negeri (PRN) yang dijangka diadakan serentak pada Julai depan.

Parti-parti komponen PH itu, walaupun kini berpakat dengan UMNO untuk menghadapi PRN, dikatakan tidak bersedia memberikan sama rata kerusi untuk ditandingi, malah parti ‘keramat’ Melayu itu mungkin menerima peruntukan yang lebih rendah daripada Amanah.

Setiausaha Perhubungan PAS Selangor, Roslan Shahir Datuk Mohd Shahir berkata laporan yang menyifatkan UMNO sebagai ‘haiwan yang cedera’ juga menjadi bukti parti itu semakin diketepikan oleh pemimpin parti komponen PH.

Malah, katanya laporan berkenaan yang memetik sumber sebagai berkata UMNO mungkin tidak banyak diberikan kerusi Dewan Undangan Negeri (DUN) untuk ditandingi, khususnya di Selangor, merupakan satu penghinaan terhadap parti itu.

“Bagi saya jika benar laporan ini ia sesungguhnya satu peghinaan buat UMNO. Ia berkenaan perundingan pembahagian kerusi antara PH dan BN di Selangor untuk PRN nanti,” katanya mengulas klip video laporan FMT yang turut mengatakan UMNO tidak berada dalam kedudukan selesa untuk menentukan terma pembahagian kerusi.

Roslan berkata berdasarkan laporan itu UMNO dijangka tidak diberikan banyak peluang untuk bertanding di Selangir, kecuali lima yang telah dimenanginya sebelum ini.

“Daripada 56 kerusi, kekuatan UMNO terhad pada lima… lebih ke bawah dari Parti Amanah Negara (Amanah)?

“Saya pasti sahabat-sahabat akar umbi UMNO tidak dapat terima jika benar begini.

“Takkanlah, contoh Setiausaha Perhubungan UMNO yang juga Ketua UMNO bahagian Petaling Jaya tidak boleh bertanding satu antara dua kerusi Melayu di kawasannya?

“Adat berkawan biar ada tolak-ansur. Nampaknya dalam berpakat dengan PH ini UMNO ditolak beransur-ansur,” katanya.

Baru-baru ini, FMT memetik seorang pemimpin PH yang berkata BN tidak mempunyai suara kuat dalam rundingan kerusi bersama PH menjelang PRN di Selangor.

Kata pemimpin itu, UMNO yang juga parti tonggak BN, disifatkan seperti “haiwan tercedera” dan tidak berada dalam kedudukan untuk menentukan terma.

“Pengajaran yang diperoleh daripada PRU-15 adalah orang Melayu tidak lagi melihat UMNO (menjuarai kepentingan mereka),” kata pemimpin PH berkenaan yang enggan dinamakan.

PH menguasai 40 daripada 56 kerusi DUN Selangor, disokong BN (lima), Parti Bangsa Malaysia, dan Warisan.

Pemimpin PH itu berkata, imej UMNO rosak apabila pemimpinnya berdepan tuduhan rasuah.

Katanya, Perikatan Nasional (PN) mencapai prestasi yang bagus kerana dipilih orang Melayu yang tidak mahu mengundi PH.

“Jadi, kami (PH) tahu UMNO sanggup melakukan apa sahaja untuk bekerjasama,” katanya sambil menambah, PH tahu UMNO terdesak untuk berada di “pihak yang menang”.

“Hakikatnya, UMNO lebih lemah sekarang berbanding beberapa bulan lepas dengan pemecatan dan penggantungan keahlian tokoh penting seperti Khairy Jamaluddin dan Shahril Hamdan,” katanya.


Sumpah ‘tidak tahu’ Najib, jadi apakah yang Najib tahu?

Walaupun Mahkamah Rayuan sudah memutuskan Datuk Seri Najib Razak kekal bersalah atas perbuatan jenayahnya, namun bekas Perdana Menteri (PM) itu masih dengan taktik sama membuat sumpah ‘tidak tahu’.

Sumpah ‘tidak tahu’ Najib dengan menggunakan nama tuhan menunjukkan betapa tersepitnya beliau selepas keputusan semalam, seakan-akan hilang arah dan tidak tahu hala tujunya.

Harapan Najib dengan sumpah ‘tidak tahu’ adalah rakyat akan bersimpati dengan perbuatan jenayahnya yang sudah dibuktikan di mahkamah, sekurang-kurangnya masih terdapat makcik terpekik di luar mahkamah mendoakan bos mereka itu diselamatkan daripada pertuduhan tersebut.

Keputusan sudah dibuat Mahkamah Rayuan, lebih memalukan apabila Najib diherdik dengan label sebagai ‘national embarassment’ atau jika diterjemahkan ‘keaiban nasional’ yang menimbulkan kemarahan dan penghinaan kepada dirinya dan pasukan peguamnya.

Ia bukan suatu yang luar biasa Najib membuat sumpah ‘tidak tahu’, malah jawapan ‘tidak tahu’ seringkali diberikan Najib sepanjang perbicaraan melibatkan wang RM42 juta wang SRC International Sdn Bhd (SRC) sebelum ini.

Pada 22 Januari 2020, semasa perbicaraan berlangsung, Najib yang disoal balas Timbalan Pendakwa Raya, Datuk V Sithambaram mengakui berbelanja menggunakan wang dalam RM42 juta dalam akaunnya tetapi ‘tidak tahu’ dari mana sumber wang tersebut.

Transkrip soal balas:

Sithambaram: Pada 26 Disember 2014, adakah kamu mengetahui wang RM27 juta masuk ke dalam akaun kamu?

Najib: Tidak

Sithambaram: Tetapi kamu membelanjakan setiap sen daripada wang itu?

Najib: Saya ingat itu wang CSR

Sithambaram: RM27 juta masuk dalam akaun kamu dan kamu belanjakan RM27 juta, ia sangat menakjubkan. Bagaimana kamu boleh belanjakan jumlah yang tepat jika kamu tidak tahu?

Najib: Saya tidak tahu itu wang milik SRC

Kesimpulannya disini, Najib ‘tidak tahu’ bagaimana wang tersebut boleh masuk ke akaunnya tetapi ‘tahu’ membelanjakannya.

Jadi, pelbagai andaian boleh dibuat dengan jawapan ‘tidak tahu’ Najib tersebut, mungkin ia adalah wang menang loteri. Mungkin tauke judi tersalah masuk wang ke dalam akaunnya? Pelbagai andaian boleh dibuat dengan jawapan ‘tidak tahu’ oleh Najib semasa perbicaraan sebelum ini.

Bagaimanapun, Najib sebenarnya mempunyai pilihan untuk memulangkan wang tersebut walaupun ‘tidak tahu’ dari mana sumber wang tersebut, namun beliau tidak mengambil langkah tersebut kerana mungkin juga ‘tidak tahu’ untuk dipulangkan kepada siapa.

Malangnya, Najib tidak cuba atau sekurang-kurangnya menyiasat terlebih dahulu asal-usul wang tersebut tetapi sebaliknya membelanjakannya.

Kisah cerita Najib ini umpama seseorang yang terjumpa duit yang tercicir, mengambil duit tersebut dan berbelanja sesuka hati kerana ‘tidak tahu’ siapa pemilik wang tersebut.

Namun, Najib yang ‘tidak tahu’ mungkin terlupa atau terlepas pandang setiap butiran perbankan dan aliran wang yang dipindah milik berjumlah jutaan ringgit akan direkod untuk simpanan sebagai rujukan mana-mana institusi bank dalam negara.

Najib yang bersumpah ‘tidak tahu’ mungkin sudah ‘tahu’ sekarang bahawa setiap rekod tersebut disimpan untuk digunakan sebagai bukti bagi tujuan tertentu, sebagai contoh dalam kes perbicaraan SRC yang dihadapinya sebelum ini.

Bahkan, jika seseorang memindahkan wang ke dalam akaun orang lain menerusi mesin deposit tunai di bank sekalipun akan menerima sekeping kertas sebagai bukti transaksi tersebut, inikan pula transaksi berjuta-juta yang dipindahkan ke akaun Najib.

Najib yang bersumpah ‘tidak tahu’ mungkin tidak pernah menggunakan mesin deposit tunai yang disediakan bank, statusnya sebagai ‘bos’ tidak setara dengan rakyat marhaen yang perlu menggunakan mesin tersebut sekiranya perlu memindahkan wang kepada orang lain.

Kembali kepada sumpah ‘tidak tahu’ Najib, perkara yang diulang-ulang supaya rakyat percaya dengan muslihatnya atau sekurang-kurangnya bersimpati adalah dengan mengatakan ‘tidak tahu’ bagaimana wang tersebut boleh berada dalam akaunnya.

Sumpah ‘tidak tahu’ Najib dibuat dengan harapan rakyat juga ‘tidak tahu’ bagaimana beliau membelanjakan wang tersebut sehingga akhirnya tertangkap dan dibicarakan ke muka pengadilan.

Mungkin Najib yang ‘tidak tahu’ juga berharap orang ramai ‘tidak tahu’ perbuatan sebenarnya berhubung wang RM42 juta tersebut yang lesap begitu sahaja.

Wang RM42 juta tersebut adalah daripada Kumpulan Wang Persaraan (Diperbadankan) (KWAP) yang dipinjamkan kepada SRC, ia adalah wang rakyat yang tujuannya untuk digunakan bagi persaraan pesara-pesara.

Bagaimanapun, Najib masih dengan sumpah ‘tidak tahu’ dengan mengharapkan rakyat juga ‘tidak tahu’ perbuatan sebenarnya.


Tanah runtuh: Operasi SAR disambung semula cari mangsa runtuhan

Operasi mencari dan menyelamat (SAR) 12 lagi mangsa yang belum ditemukan dalam tragedi tanah runtuh di tapak perkhemahan Father’s Organic Farm, Gohtong Jaya di sini, disambung semula 8 pagi ini.

Pengarah Jabatan Bomba dan Penyelamat Selangor Datuk Norazam Khamis berkata operasi SAR hari ini tertumpu kepada dua daripada tiga sektor kawasan pencarian melibatkan sektor B (kem Farmview) dan sektor C (berhampiran kem Riverside), menurut laporan Bernama.

“Tumpuan diberi kepada dua kawasan dipercayai mangsa terperangkap iaitu di Farmview (sektor B) dan Riverside (sektor C)…ia berdasarkan kepada lokasi mangsa terakhir ditemukan antara dua lokasi tersebut semalam.

“Operasi SAR hari ini juga melibatkan penggunaan jentera berat atau jengkaut bagi mengalihkan tanah dan pokok besar yang tumbang bersama aliran tanah,” katanya kepada pemberita di lokasi kejadian, hari ini.

Bagaimanapun, beliau berkata penggunaan empat jengkaut itu bergantung kepada keadaan cuaca dan tanah dalam operasi hari ini.

Semalam tumpuan operasi diberikan kepada tiga sektor A (kem Hillview), B dan C.

Norazam berkata operasi hari ini melibatkan lebih 150 anggota penyelamat daripada pelbagai agensi termasuk Polis Diraja Malaysia (PDRM), Angkatan Pertahanan Awam (APM) serta Pasukan Mencari dan Menyelamat Khas Malaysia (SMART).

Katanya, cabaran utama semalam dan hari ini adalah kestabilan runtuhan tanah berikutan masih terdapat aliran air dalam tanah serta kedudukan cerun 45 darjah serta ketebalan runtuhan tanah mencecah kedalaman 20 hingga 30 kaki (6.1 hingga 9.1 meter).

“Tiada pergerakan tanah setakat ini dilaporkan, namun keadaan tanah masih terdapat aliran air dan tanah lembut dikhuatiri boleh berlaku pergerakan dan gelinciran tanah yang boleh mengancam keselamatan pasukan penyelamat,” katanya.

Insiden sekitar 2.42 pagi Jumaat, di tapak perkhemahan Fathers’ Organic Farm, Gohtong Jaya yang melibatkan runtuhan tanah sepanjang hampir 300 meter dan setinggi 70 meter.

Setakat tengah malam tadi, 12 orang dilaporkan masih hilang manakala 21 disahkan terkorban daripada keseluruhan 94 mangsa dalam kejadian itu.


Mampukah Tok Mat Hasan ‘sihir’ perwakilan UMNO dan rakyat?

Timbalan Presiden UMNO Datuk Seri Mohamad Hasan atau Tok Mat dilihat cuba mengalihkan perhatian perwakilan terhadap tanggungjawab beliau dan Presiden UMNO Datuk Seri Ahmad Zahid Hamidi dalam Perhimpunan Agung UMNO (PAU) 2022 yang berlangsung sejak semalam (12 Januari 2023).

Kekalahan paling buruk dalam sejarah UMNO mesti dipertanggungjawabkan kepada Zahid sebagai Presiden parti dan Tok Mat Hasan sebagai Timbalan Presiden yang juga Pengarah Pilihanraya menggantikan Datuk Seri Tajuddin Abdul Rahman yang dipecat.

Tok Mat Hasan dalam ucapan perasmian serentak sayap UMNO cuba mengheret perwakilan terhadap strategi menggabungkan diri bersama Pakatan Harapan (PH) sebagai bijak dan betul.

Tidak cukup dengan itu Tok Mat cuba “memaksa” perwakilan sayap UMNO memeluk DAP dan Datuk Seri Anwar Ibrahim yang dikeji dan dijadikan sasaran serangan sepanjang PAU yang lepas.

Tidak pasti apakah semua perwakilan yang hadir ini tidak hadir, tertidur atau hilang ingatan tentang PAU lepas.

Perwakilan UMNO sewajarnya mempersoalkan peranan beliau mencatur strategi UMNO menghadapi PRU-15. UMNO dilihat gah dalam dua pilihan raya negeri (PRN) – Melaka dan Johor – sebelum itu, namun menerima kekalahan terburuk dalam PRU-15 yang boleh disifatkan mengejutkan.

Ketika UMNO tewas dalam PRU-14, Datuk Seri Najib Razak mengambil tanggungjawab meletak jawatan. Ketika itu UMNO dan Barisan Nasional masih miliki 79 kerusi dengan 54 darinya kerusi UMNO.

Walaupun gagal membentuk kerajaan namun UMNO masih paling banyak kerusi jika dinilai bilangan kerusi parti, diikuti PKR 47 kerusi. Jika dilihat di sudut tanggungjawab kepada parti dan maruah seorang pemimpin Najib lebih bertanggungjawab.

Malah, Tun Dr Mahathir Mohamad dan Datuk Seri Abdullah Ahmad Badawi juga mengambil tanggungjawab meletakkan jawatan susulan kemerosotan kerusi BN sebelum ini walaupun masih menjadi kerajaan.

Ketika Zahid menjadi Presiden dan Tok Mat Hasan sebagai timbalan yang juga pengarah pilihanraya, prestasi UMNO dan BN merudum teruk. BN hanya tinggal 30 kerusi berbanding Perikatan Nasional (74 kerusi) dan Pakatan Harapan (82 kerus).

UMNO juga kehilangan Perlis dan menjadi minoriti di Pahang dan Perak. Ia kekalahan memalukan bagi parti kerajaan paling lama itu.

Zahid dan Tok Mat Hasan tanpa rasa bersalah mengheret perwakilan dan ahli UMNO kepada apa yang diistilahkan strategi politik dengan menjilat kahak hijau yang diludah kepada DAP dan Anwar dalam kempen PRU15 dan PAU lepas.

Paling melucukan mereka cuba pula memaksa perwakilan menerima kepimpinan gagal mereka tanpa bertanding dengan alasan mengelak perpecahan.

Perwakilan seharusnya sedar bahawa UMNO tidak akan berpecah kerana UMNO sudah hancur berderai.

UMNO memerlukan arkitek yang lebih berani bermuhasabah dan membetulkan kesilapan daripada berselindung dengan keberadaan dalam kerajaan kononnya demi kebaikan UMNO.

Apakah perwakilan UMNO akan tersihir dengan “mentera” Zahid dan Mat Hasan dalam PAU ini? Kita hanya mampu melihat bomoh dan panglima mana yang berjaya menyedarkan dan memecahkan sihir ini demi survival UMNO dan terus relevan sebagai parti melayu.

Fairuz Hafiizh Othman
Setiausaha Politik Pesuruhjaya PAS Perak

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Gerakan mampu buat kejutan di PRN dengan sokongan Bersatu, PAS

Setelah kian lama hilang dari arena politik negara, Parti Gerakan Rakyat Malaysia kini mungkin kembali menjadi satu kuasa yang disegani.

Dengan sokongan kuat sekutunya dalam Perikatan Nasional, Pas dan Bersatu, parti ini boleh dikatakan berada pada ambang kejayaan dalam pilihanraya negeri (PRN) yang akan datang.

Memperlihatkan keyakinan yang baru, presiden parti Datuk Dr Dominic Lau juga telah mengumumkan bahawa Gerakan akan bertanding di 30 kerusi di Kedah, Pulau Pinang, Selangor, dan Negeri Sembilan.

Dengan sokongan padu Pas dan Bersatu, Gerakan mempunyai peluang yang cerah untuk bangkit semula dan menjadi satu pilihan yang serius, terutamanya untuk pengundi bukan Melayu.

Sebagai ahli Bersatu, saya rasa dengan sokongan kuat pengundi Melayu kepada PN, Gerakan hanya perlu meyakini segelintir pengundi bukan Melayu untuk membantu PN memenangi atau merampas negeri-negeri ini di PRN.

Jika PN berjaya, tentunya Gerakan akan menjadi sebahagian daripada kerajaan negeri baru.

Walaupun ramai kini memperlekehkan kekuatan parti ini, Gerakan mampu membuat kejutan semasa PRN.

Untuk PN meraih kemenangan besar, ia memang memerlukan sokongan dari semua komuniti, termasuk undi bukan Melayu yang tertumpu di kawasan-kawasan bandar, di mana Gerakan lazimnya akan bertanding.

Disinilah Gerakan akan memainkan peranan pentingnya, iaitu memberi satu alternatif yang realistik daripada DAP atau MCA.

Meskipun Gerakan tidak memiliki sebarang kerusi di dalam Dewan Rakyat, ini tidak bermakna parti ini telah lesu dan tidak mampu bangkit kembali kepada zaman kegemilangannya, di mana ia telah memerintah Pulau Pinang dari 1969 hingga 2008.

Mengikut pengamatan saya, rasa tidak puas hati pengundi bukan Melayu terhadap kerajaan perpaduan semakin meningkat. Ramai kecewa dengan Perdana Menteri Datuk Seri Anwar Ibrahim yang telah melantik Datuk Seri Ahmad Zahid Hamidi sebagai Timbalan Perdana Menteri, walaupun terdapat puluhan kes terhadapnya.

Banyak janji-janji pilihan raya tidak ditepati seperti penghapusan tol, pengurangan harga minyak, dan pemansuhan lantikan politik dan semua ini hanya membara kemarahan rakyat terhadap pimpinan kerajaan perpaduan ini.

Di Pulau Pinang, yang sebelum ini merupakan kubu kuat Gerakan, rakyatnya sudah bosan dengan pemerintahan DAP. Isu yang paling hangat di sana sekarang ialah projek tambakan laut Pulau Pinang Selatan (PSI) yang bukan sahaja akan merosakkan ekosistem di negeri itu, malah akan menjejaskan kehidupan nelayan-nelayan di sana.

Lebih buruk lagi, kerajaan Pakatan Harapan pimpinan DAP yang telah bertapak di negeri itu sejak 2008 masih gagal menyelesaikan masalah-masalah asas seperti kesesakan lalu lintas, dan bekalan air.

Bukan itu saja, kini rebutan kuasa juga dikatakan berlaku dalam DAP, dengan Lim Guan Eng kini dikatakan ingin kembali menerajui negeri itu.

Ketidakpuasan komuniti bukan Melayu bukan sahaja di Pulau Pinang, tetapi juga berlaku di negeri-negeri lain dan semua ini bakal membantu Gerakan bangkit semula semasa PRN nanti.

Perlu kita ingat bahawa Gerakan bukan sebuah parti baharu. Sebelum ini, ia merupakan antara parti komponen utama di dalam Barisan Nasional dan memiliki jentera pilihan raya yang kuat dan berpengalaman.

Ini akan memberikannya kelebihan dalam menjalankan kempen dan menyampaikan mesej kepada pengundi nanti. Tidak mustahil Gerakan akan menjadi “kuda hitam” dalam PRN nanti.

Kemenangan Gerakan semasa PRN ini amat penting buat PN kerana kepelbagaian dan inklusiviti adalah aspek penting dalam sesebuah perikatan politik dan telah menjadi asas kepada pemerintahan negara sejak Kemerdekaan lagi.

Dengan Pas dan Bersatu berpaksi kepada pengundi Melayu, Gerakan boleh menjadi rakan kongsi penting dalam penggubalan dasar di dalam masyarakat majmuk negara.

Sebagai sebuah pakatan politik, PN harus mengeratkan lagi kerjasama di antara parti-parti komponen. Baru-baru ini, pemimpin DAP dan Umno, yang sebelum ini merupakan musuh ketat, telah menyeru agar ahli masing-masing menyokong antara satu sama lain di dalam PRN nanti.

Dalam ertikata yang sama, Bersatu dan Pas juga perlu menyokong Gerakan dan berdiri teguh di belakang parti tersebut.

Kita tidak boleh menafikan kepentingan Gerakan dalam PN. Setiap ahli Bersatu dan PAS perlu memberi sokongan padu mereka terhadap Gerakan dan menjadikan parti ini sebagai sekutu yang kuat dalam PRN nanti.

Melalui kerjasama dan kolaborasi yang erat, PN dapat menunjukkan kepada rakyat bahawa ia adalah sebuah pakatan politik yang menghargai kepelbagaian dan menghormati kepentingan setiap lapisan masyarakat Malaysia.

Abdul Manaf Hanafi
Seremban

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


406 titik panas seluruh negara dikenal pasti

Jabatan Bomba dan Penyelamat Malaysia (JBPM) telah mengenal pasti sebanyak 406 kawasan titik panas (hotspot) di seluruh negara melalui satelit, setakat ini.

Pengarah Bahagian Operasi Kebombaan dan Penyelamat JBPM Datuk Ahmad Irzam Osman berkata antara kawasan itu ialah Mukah, Miri di Sarawak; Dungun, Kemaman di Terengganu; Kuantan, Pekan di Pahang; Pasir Mas, Bachok di Kelantan dan Hutan Simpan Kuala Langat Utara, Selangor, menurut laporan Bernama.

Justeru, Ahmad Irzam berkata pihaknya dengan kerjasama Jabatan Perhutan dan Jabatan Alam Sekitar membuat pemantauan berkala sama ada melalui rondaan serta tinjauan udara menggunakan helikopter atau dron bagi memastikan keadaan terkawal.

“Setakat ini, status cuaca panas tahap satu dikesan di dua kawasan iaitu di Padang Terap, Kedah dan Jempol, Negeri Sembilan.

“Penduduk di kawasan berkenaan telah diingatkan untuk berjaga-jaga kerana suhu maksimum harian mencecah 35 hingga 37 darjah Celsius telah berlaku tiga hari berturut-turut,” katanya kepada Bernama di Ibu Pejabat agensi itu di Putrajaya baru-baru ini.

Sementara itu, Ahmad Irzam berkata sebanyak 4,106 kes pembakaran terbuka dicatatkan setakat Mac lepas.

“Kami jangkakan jumlah ini akan meningkat berbanding tahun lepas dengan 9,596 kes berikutan cuaca panas yang diramal hingga Ogos ini.

“Selain itu, kebakaran tanah gambut juga dikategorikan sebagai pembakaran terbuka kerana melibatkan pembakaran berskala besar yang mungkin tercetus kerana keadaan cuaca semasa,” katanya.

Menurut Ahmad Irzam, pihaknya telah bersedia sama ada dari segi kelengkapan logistik kebakaran dan keanggotaan bagi mengendalikan kes pembakaran terbuka yang dijangka meningkat tahun ini ekoran cuaca panas.

Dalam pada itu, beliau berkata JBPM akan menggunakan peralatan pemadaman kebakaran hutan MARK III hasil inovasi pegawai JBPM yang berfungsi seperti alat pemercik tanaman untuk mengelakkan kebakaran tanah gambut daripada merebak yang boleh mengakibatkan jerebu melampau.


TLDM rancang miliki kapal misi pesisir baharu ganti aset usang

Tentera Laut Diraja Malaysia (TLDM) merancang untuk membuat perolehan kelompok kedua Kapal Misi Pesisir (LMS) tahun ini, tatkala projek pembinaan Kapal Tempur Pesisir Pantai (LCS), masih dalam persoalan.

Sebelum ini, empat unit kelompok pertama LMS TLDM iaitu Kapal Diraja (KD) Sundang ditauliah pada 5 Mac 2021, KD Badik (20 Oktober 2021), KD Keris (15 April 2019) dan KD Rencong (28 Januari 2022).

Memetik Bernama Panglima TLDM Laksamana Tan Sri Mohd Reza Mohd Sany perolehan kelompok kedua LMS dirancang bagi menggantikan aset-aset TLDM sedia ada yang telah usang.

Menurutnya peruntukan bagi perolehan aset itu sedang diusahakan TLDM dan Menteri Kanan Pertahanan Datuk Seri Hishammuddin Hussien.

Beliau berkata TLDM merancang membuat perolehan sekurang-kurangnya tiga lagi LMS tahun ini sebagai tambahan kepada empat unit LMS yang telah diterima TLDM ketika perolehan kelompok pertama kapal berkenaan sebelum ini.

“Setakat ini, di peringkat TLDM kami telah buka kertas cadangan (proposal) kepada beberapa negara antaranya China, Belanda dan Turki dan kami telah menyenarai pendek beberapa cadangan.

“Apabila TLDM telah dapat bajet barulah kami akan memilih syarikat mana yang berjaya membina LMS berkenaan,” katanya ketika ditemui di Pameran Perkhidmatan Pertahanan Asia (DSA) dan Pameran Keselamatan Kebangsaan (NATSEC) Asia 2022, di ibu negara, hari ini.

Mengenai LCS, Mohd Reza berharap kerajaan dapat membuat keputusan dalam tempoh terdekat sama ada ingin meneruskan projek bersama syarikat Boustead atau sebaliknya.

“LCS sebagai mana kita tahu, syarikat Boustead terdapat sedikit masalah dan TLDM mengharapkan agar kerajaan dapat buat keputusan tahun ini. TLDM berpendapat projek ini (LCS) harus diteruskan kerana ia telah lama,” katanya.

Pada awal Januari lepas, Suruhanjaya Pencegahan Rasuah Malaysia menahan dua Ketua Pegawai Eksekutif sebuah syarikat yang terbabit dalam kontrak perolehan enam kapal LCS.

Kedua-dua mereka ditahan kerana disyaki melakukan penyelewengan dan menerima rasuah menerusi pembayaran yang dibuat kepada tiga syarikat di luar negara.

Sementara itu, Mohd Reza berkata TLDM juga dijangka menerima dua Helikopter Operasi Maritim AW139 April depan dan sebuah lagi September ini.

“Tiga jenis helikopter ini akan berpangkalan di Kota Kinabalu, Sabah dan untuk perolehan seterusnya kami sedang buat di tahun-tahun berikutnya,” katanya.


1,500 tokan dadah ditahan dalam tempoh empat bulan: Ayob Khan

Polis Diraja Malaysia (PDRM) akan mempertingkatkan operasi dan serbuan untuk memburu ketua-ketua sindiket dadah di negara ini.

Pengarah Jabatan Siasatan Jenayah Narkotik (JSJN) Bukit Aman Datuk Ayob Khan Mydin Pitchay berkata pengedaran dadah tidak boleh dihapuskan selagi ketua-ketua sindiket dadah masih berleluasa, lapor Bernama.

Katanya, sejak beliau mengambil alih JSJN baru-baru ini, tumpuannya adalah untuk menangkap tokan-tokan dadah berkenaan.

“Untuk makluman dalam tempoh empat bulan ini, JSJN dalam op tapis telah menahan 1,500 tokan dadah di seluruh negara,” katanya kepada pemberita selepas menghadiri Majlis Hari Raya Aidilfitri anjuran JSJN di Pusat Latihan Polis Kuala Lumpur, hari ini.

Dalam pada itu, beliau berkata JSJN menyahut cabaran Menteri Dalam Negeri Datuk Seri Hamzah Zainudin supaya sindiket pengedaran dadah diperangi habis-habisan untuk menjamin masa depan remaja di negara ini.

“Kegiatan edar dadah ini takkan habis begitu sahaja, mereka (sindiket dadah) akan mencari ruang dan jalan untuk teruskan kegiatan mereka.

“Semalam, menteri (Hamzah) semasa perasmian AADK (Agensi Antidadah Kebangsaan) minta polis meningkatkan momentum untuk menyekat pengedaran dan penyeludupan dadah,” katanya.

Mengulas mengenai trend penyeludupan dadah menggunakan vape di Sentul, Ayob Khan berkata pengedar dadah akan mencari kaedah dan modus operandi yang baharu untuk memperdayakan polis serta orang awam.

“Secara kasarnya memang vape okay tetapi tidak apabila dicampur dengan dadah. Polis akan ambil tindakan di bawah Akta Dadah Berbahaya,” katanya.


Skandal LCS: Bekas Panglima TLDM mengaku tidak salah 3 tuduhan CBT

Bekas Pengarah Urusan Boustead Heavy Industries Corp Bhd (BHIC) Tan Sri Ahmad Ramli Mohd Nor hari ini didakwa menyalahgunakan jawatannya dengan menawarkan kontrak bagi perolehan RM9.13 bilion kapal tempur pesisir pantai (LCS) oleh Boustead Naval Shipyard Sdn Bhd (BNS).

Ahmad Ramli didakwa di Mahkamah Sesyen Kuala Lumpur atas tiga pertuduhan pecah amanah jenayah (CBT) mengikut Seksyen 409 Kanun Keseksaan.

“Saya mengaku tidak bersalah dan minta dibicarakan,” jawabnya ketika pertuduhan dibacakan kepadanya di hadapan Hakim Suzana Hussin.

Pihak pendakwaan mencadangkan ikat jamin ditetapkan RM500,000 dan tertuduh menyerahkan pasportnya kepada mahkamah, yang dibenarkan oleh hakim.

Memetik Malay Mail, Timbalan Pendakwa Raya Datuk Wan Shaharuddin Wan Ladin mencadangkan perbicaraan bermula pada 24 November, yang turut dipersetujui oleh semua pihak.

Ahmad Ramli, yang juga Pengerusi Jawatankuasa Pemandu LCS, didakwa menyalahgunakan kedudukannya sebagai pengarah BNS dengan menawarkan kontrak kepada syarikat tanpa kelulusan lembaga pengarah.

Dalam pertuduhan pertama, dia didakwa meluluskan pembayaran RM13,541,140 kepada Setaria Holding Limited di Bank Standard Chartered, 6 Battery RD, Singapura 049909, tanpa kelulusan lembaga BNS. Kesalahan ini didakwa dilakukan antara 26 Julai 2010 dan 25 Mac 2011.

Bagi pertuduhan kedua, dia dituduh meluluskan pembayaran RM1,360,716 kepada JSD Corporation Pte Ltd di Overseas-Chinese Banking Corporation Limited di Singapura juga tanpa kelulusan lembaga BNS. Kesalahan ini didakwa dilakukan antara 19 April 2011 dan 4 Mei 2011.

Pertuduhan terakhir adalah meluluskan pembayaran RM6,182,295 kepada Sousmarin Armada Ltd di Standard Chartered Bank di 6 Battery Road, Singapura, yang didakwa dilakukan antara 28 Oktober 2010 dan 22 November 2010.

Ketiga-tiga kesalahan itu didakwa dilakukan di Boustead Naval Shipyard Sdn Bhd di Tingkat 17, Menara Boustead, 69 Jalan Raja Chulan, Kuala Lumpur.

Jika sabit kesalahan, Ahmad Ramli yang juga bekas Panglima Tentera Laut Diraja Malaysia (TLDM) boleh dihukum penjara minimum dua tahun dan maksimum 20 tahun, denda, dan sebat.

Terdahulu, Ahmad Ramli, 78 tahun, tiba di Kompleks Mahkamah Kuala Lumpur di Jalan Duta kira-kira jam 7.50 pagi tadi.

Dalam laporannya yang dikeluarkan pada 8 Ogos, Jawatankuasa Kira-kira Wang Negara (PAC) – badan pemerhati dwipartisan Parlimen – berkata BNS telah dianugerahkan kontrak 10 tahun bernilai RM9.128 bilion untuk pembekalan enam kapal LCS dari 2013 hingga 2023.

Laporan PAC juga berkata kerajaan Malaysia setakat ini telah membayar RM6.083 bilion kepada kontraktor, tetapi tiada satu pun daripada enam kapal LCS telah disiapkan. Berdasarkan jadual asal, lima daripada enam kapal LCS sepatutnya telah siap dan diserahkan pada Ogos 2022.

Menurut PAC, projek itu telah mengalami lebihan kos sebanyak RM1.4005 bilion kerana bayaran kerajaan kepada Limbungan Tentera Laut Boustead tidak digunakan sepenuhnya untuk projek LCS, dengan menyatakan bahawa lebihan RM1.4 bilion termasuk RM400 juta yang dibelanjakan untuk bayar hutang lama bagi projek Kenderaan Peronda Generasi Baharu.

Laporan PAC berkata peralatan yang disimpan dalam gudang simpanan untuk projek LCS dianggarkan bernilai RM1.7 bilion, dengan anggaran 15 peratus daripadanya sudah usang.


UMNO bukti majoriti memimpin, bukan minoriti, PAS beritahu Anwar

PAS menegaskan kepada Perdana Menteri, Datuk Seri Anwar Ibrahim bahawa sejak dulu lagi sudah dibuktikan parti majoriti yang memerintah bukan minoriti seperti PKR.

Timbalan Presidennya, Datuk Seri Tuan Ibrahim Tuan Man berkata perkara itu perlu bagi menjamin kestabilan negara.

“Majoriti perlu memimpin demi perpaduan dan kestabilan. Selama lebih 60 tahun UMNO melakukannya.

“Anwar kena rujuk hadis Nabi yang mana Nabi pernah bersabda majoriti (kaum Quraisy) ketika itu mesti memimpin orang Arab demi kestabilan.

“Ia berlaku di Amerika Syarikat, majoriti menjadi pemimpin, bukan minoriti,” katanya, lapor The Malaysian Insight.

Menurut Tuan Ibrahim, UMNO membuktikan dengan jelas kestabilan itu berjaya diwujudkan apabila parti majoriti yang memimpin negara dengan kerjasama pemimpin Cina dan India dalam MCA serta MIC.

Namun Ahli Parlimen Kubang Kerian itu menegaskan, parti majoriti itu tidak boleh mendiskriminasi parti minoriti serta mesti berlaku adil terhadap semua.

“Apabila majoriti memimpin, mereka tidak boleh menindas minoriti, mereka mesti menghormati hak minoriti dan dengan berbuat demikian, tidak akan timbul isu diskriminasi.

“Perdana menteri silap. Kita tetap kuat apabila majoriti menjadi tonggak utama dalam kerajaan,” katanya.

Semalam Anwar berkata PAS harus meninggalkan naratif kolotnya apabila mengatakan kerajaan perpaduan yang dipimpinnya menjaga hak semua rakyat Malaysia selain tidak mengabaikan orang Melayu.

Beliau menolak dakwaan PAS bahawa Pakatan Harapan (PH) tidak layak mentadbir kerana gabungan itu didominasi parti bukan Islam.

Sementara itu Naib Presiden PAS, Datuk Idris Ahmad bertanya kepada Anwar di mana salahnya jika rakyat mahukan kerajaan Melayu Islam mentadbir.

“Ambil contoh Kelantan, tiada seorang Cina pun dihalau keluar dari negeri itu dalam tempoh 30 tahun PAS mentadbir negeri. Apa salahnya mahukan kerajaan Melayu Islam.

“Adakah ia perkauman? Adakah kita hanya mahukan seseorang yang boleh bercakap mengenai Islam, membaca al-Quran namun pada masa sama menari dalam majlis sebagai pemimpin,” kata ahli Parlimen Bagan Serai itu.


Hanya Majlis Tertinggi PN buat keputusan kerjasama PRU-15

Sebarang kerjasama politik dengan mana-mana pihak bagi menghadapi Pilihan Raya Umum Ke-15 (PRU-15) akan diputuskan dalam mesyuarat Majlis Tertinggi Perikatan Nasional (PN).

Pengerusi PN Tan Sri Muhyiddin Yassin berkata perkara utama yang akan dinilai ialah sama ada kerjasama itu dapat memberi nilai tambah dan menguntungkan PN.

“PN akan bincang dalam majlis tertinggi, mendapatkan panduan apakah keputusan yang mahu dibuat.

“Masing-masing ada pengalaman masing-masing, jadi kita nak nilai, ada menambah nilai ataupun tidak, menguntungkan ataupun tidak, jangan merugikan satu pihak, menguntungkan satu pihak. Ini perlu diteliti dengan halus,” katanya pada sidang media di Panchor, Pagoh, hari ini (14 Oktober 2022).

Muhyiddin yang juga Presiden Bersatu mengulas desakan Gerakan Tanah Air (GTA) supaya diwujudkan kerjasama di antara parti pembangkang bagi menghadapi Barisan Nasional (BN) pada PRU-15 nanti.

Pakatan Harapan (PH) sebelum ini telah membuat keputusan tidak akan menjalinkan kerjasama dengan GTA.

Terdahulu Muhyiddin yang juga Ahli Parlimen Pagoh telah menghadiri kenduri rakyat di Masjid Jamek Panchor sebagai sebahagian aturcara lawatan sehari ke Pagoh.

Pada sebelah pagi Muhyiddin menghadiri Majlis Ramah Mesra bersama penduduk pekan Panchor serta menyampaikan sumbangan barangan keperluan kepada penduduk setempat.

Muhyiddin turut menghadiri Program Memancing Bersama Nelayan Tempatan dan menyampaikan hadiah kepada pemenang pertandingan memancing di jeti nelayan Panchor.

Malam ini Muhyiddin dijadualkan mengadakan Perjumpaan Bersama Jentera Pilihan Raya Bersatu Pagoh di Felda Lenga.


Peluru berpandu Russia terbang rendah atas loji nuklear terbesar Eropah

Agensi tenaga atom milik kerajaan Ukraine berkata peluru berpandu Russia terbang pada altitud rendah di atas loji kuasa nuklear terbesar Eropah di selatan Ukraine pada Selasa (26 April).

Energoatom turut mengulangi amaran bahawa pencerobohan Russia boleh membawa kepada “malapetaka nuklear”.

Agensi itu mengeluarkan amaran terbarunya tentang risiko yang disebabkan oleh perang dengan Russia pada ulang tahun ke-36 kemalangan nuklear terburuk di dunia di loji Chornobyl yang kini tidak berfungsi, yang pada masa itu dikenali sebagai Soviet-Ukraine.

Energoatom berkata peluru berpandu jelajah telah terbang di atas loji kuasa nuklear Zaporizhzhia semasa serangan udara yang dikatakan oleh pihak berkuasa tempatan mengenai bangunan komersial di bandar Zaporizhzhia, membunuh sekurang-kurangnya seorang.

Peluru berpandu yang terbang pada altitud rendah terus di atas tapak ZNPP (loji janakuasa nuklear Zaporizhzhia), di mana terdapat tujuh kemudahan dengan sejumlah besar bahan nuklear, menimbulkan risiko yang besar,” kata Pemangku Ketua Energoatom, Petro Kotin.

“Lagipun, peluru berpandu boleh mengenai satu atau lebih kemudahan nuklear, dan ini mengancam malapetaka nuklear dan radiasi di seluruh dunia,” katanya yang dipetik sebagai berkata dalam satu kenyataan yang dikeluarkan oleh Energoatom pada aplikasi pemesejan Telegram.

Energoatom berkata tentera Russia, yang telah menduduki loji itu sejak 4 Mac, menyimpan peralatan berat dan peluru di tapak berkenaan.

“Tiga puluh enam tahun selepas tragedi Chornobyl, Russia mendedahkan seluruh dunia kepada bahaya berulangnya malapetaka nuklear,” katanya.

Russia tidak segera mengulas mengenai kenyataan Energoatom.

Russia sebelum ini menawarkan jaminan keselamatan mengenai kemudahan tenaga nuklear Ukraine sejak melancarkan apa yang dikatakan sebagai “operasi ketenteraan khas” pada 24 Februari.

Tentera Russia juga menduduki stesen janakuasa nuklear Chornobyl tidak lama selepas menyerang Ukraine tetapi telah meninggalkan tapak itu.

Ketua Agensi Tenaga Atom Antarabangsa (IAEA), Rafael Grossi sepatutnya melawat Chornobyl pada Selasa, ulang tahun letupan dan kebakaran pada 26 April 1986. – Agensi


Pendakwaan bantah permohonan Bung, Zizie semak perintah bela diri

Pihak pendakwaan dalam kes rasuah RM2.8 juta membabitkan Ketua Badan Perhubungan UMNO Sabah, Datuk Seri Bung Moktar Radin dan isteri Datin Seri Zizie Izette Abdul Samad, memfailkan bantahan awal terhadap usul pasangan itu menyemak semula perintah Mahkamah Sesyen supaya mereka membela diri.

Timbalan Pendakwa Raya Law Chin How, yang hadir untuk pendakwaan berkata demikian ketika pengurusan kes di hadapan Pesuruhjaya Kehakiman Mahkamah Tinggi Datuk Azhar Abdul Hamid hari ini (17 Oktober 2022).

Law berkata permohonan semakan tidak sepatutnya difailkan secara usul kerana ia menghilangkan kuasa budi bicara mahkamah.

“Ini mengikut Seksyen 35 dan 36 Akta Mahkamah Kehakiman 1964. Cara itu salah dan tidak diketahui dalam undang-undang,” katanya.

Bagaimanapun, peguam M Athimulan, yang mewakili Bung Moktar, berhujah bahawa terdapat tiga pilihan untuk melakukan semakan, menjadikan permohonan mereka sah.

“Saya perlu melihat hujahan bertulis pihak pendakwaan terlebih dahulu sebelum berhujah lanjut,” katanya.

Mahkamah menetapkan 11 November untuk mendengar permohonan itu.

Pasangan itu dijadual membela diri kerana menerima RM2.8 juta melalui cara rasuah seperti yang diperintahkan oleh Hakim Mahkamah Sesyen Rozina Ayob pada 2 September lalu.

Tetapi, pada 23 September, kes mereka telah ditangguhkan sementara menunggu permohonan untuk menyemak perintah mahkamah yang memerlukan kedua-dua mereka menjawab pertuduhan.

Mereka memfailkan permohonan itu atas alasan membetulkan perintah Rozina terhadap mereka.

Pada 3 Mei 2019, Bung Moktar, yang juga Timbalan Ketua Menteri Sabah, mengaku tidak bersalah atas tiga pertuduhan menerima rasuah berjumlah RM2.8 juta bagi mendapatkan kelulusan Felcra Bhd melabur RM150 juta dalam dana unit amanah Public Mutual.

Mengikut pertuduhan pertama, Bung Moktar, yang ketika itu pengerusi bukan eksekutif Felcra, telah menerima suapan wang tunai RM2.2 juta daripada ejen pelaburan Public Mutual, Madhi Abdul Hamid melalui Zizie Izette.

Bagi pertuduhan kedua, dia didakwa menerima rasuah wang tunai RM262,500 daripada Madhi untuk tujuan sama.

Bung Moktar, 64, juga didakwa menerima rasuah wang tunai RM337,500 daripada ejen pelaburan Public Mutual Norhaili Ahmad Mokhtar pada 19 Jun 2015.

Dia didakwa melakukan kesalahan pertama di cawangan Public Bank di Taman Melawati pada 12 Jun 2015.

Kesalahan kedua dan ketiga didakwa dilakukan di lokasi sama pada 12.16 tengah hari dan 12.28 tengah hari, pada 19 Jun 2015.

Zizie Izette, 44, mengaku tidak bersalah atas tiga pertuduhan bersubahat dengan suaminya dalam perkara itu di tempat, tarikh dan masa yang sama.


4,488 kes Covid di Thailand hari ini

Kementerian Kesihatan Awam (MPH) Thailand melaporkan terdapat 4,488 jangkitan baharu Covid-19 di negara itu hari ini (28 Mei 2022), turun sedikit berbanding 4,837 yang dicatat semalam.

Dalam tempoh sama, jumlah kematian meningkat kepada 38 pesakit berbanding 29 kes semalam, manakala 3,921 pesakit telah sembuh dan dibenarkan meninggalkan hospital.

Jumlah kumulatif positif Covid-19 di negara itu sejak 1 Januari 2022 meningkat kepada 2,215,564 kes.

Keseluruhannya sejak Covid-19 melanda Thailand, sebanyak 4,438,999 individu telah dijangkiti, keempat tertinggi dalam kalangan negara-negara ASEAN, selepas Vietnam, Indonesia dan Malaysia.

Daripada jumlah kes aktif itu, 4,358,396 pesakit telah pulih, 46,205 masih di hospital dan 29,910 telah meninggal dunia.

Sementara itu, 21,752 orang lagi diberi suntikan pertama vaksin Covid-19 dalam tempoh 24 jam terakhir, 58,523 suntikan kedua dan 95,347 menerima dos penggalak, menjadikan jumlah keseluruhan dos vaksin Covid-19 yang diberikan di seluruh negara kepada 137,276,732.

Menurut Worldometer, kes yang disahkan di seluruh dunia telah meningkat kepada 530.95 juta pada Sabtu, dengan 501.54 juta daripadanya telah pulih, 23.2 juta adalah kes aktif dan 6.31 juta meninggal dunia.

Thailand menduduki tempat ke-24 dalam senarai global kebanyakan kes, yang didahului oleh Amerika Syarikat dengan 85.7 juta, diikuti India (43.15 juta); Brazil (30.92 juta); Perancis (29.44 juta); dan Jerman (26.25 juta). – Agensi


Rosmah masih di Singapura, sepatutnya pulangkan pasport 21 Nov

Isteri bekas Perdana Menteri (PM), Datin Seri Rosmah Mansor sepatutnya memulangkan pasportnya pada 21 November lalu bagaimanapun kini masih berada di Singapura.

Perkara itu disahkan peguam bela, Datuk Jagjit Singh dalam prosiding hari ini yang memberi alasan disebabkan rakyat Malaysia lengkap vaksinasi tidak lagi perlu menjalani kuarantin apabila pulang dari Singapura, maka anak guamnya meminda tarikh perjalanan pulang dari 21 November ke 6 Disember ini.

“Oleh itu saya memohon agar kehadiran anak guam saya pada prosiding hari ini dikecualikan,” katanya dipetik dalam laporan Utusan Malaysia hari ini.

Lebih tidak masuk akal, Rosmah juga melanggar perintah Mahkamah Tinggi dan tidak memaklumkan secara rasmi berhubung penukaran tarikh pemulangan pasport yang sepatutnya dibuat pada 21 November lalu.

Peguam Rosmah itu kemudian memaklumkan pihaknya terlepas pandang berhubung perkara tersebut dan memohon agar kes ditangguhkan kepada Isnin ini sambil mengakui bahawa ketidakhadiran anak guamnya itu adalah satu pelanggaran terhadap perintah Mahkamah Tinggi Kuala Lumpur.

Terdahulu, Hakim Datuk Hanipah Farikullah yang mengetuai panel tiga hakim menyoal sama ada pihak pembelaan memohon lanjutan masa dari Mahkamah Tinggi berhubung perubahan jadual perjalanan tersebut.

“Perintah Mahkamah Tinggi jelas menunjukkan bahawa perayu (Rosmah) perlu balik ke Malaysia sebelum atau pada 21 November ini dan perlu pulangkan semua pasport pada 6 Disember. Pindaan jadual perjalan ni, ada minta (kebenaran) daripada Mahkamah Tinggi?,” tegas hakim itu.

Soalan sama turut diajukan Hakim Datuk M. Gunalan berhubung kebenaran untuk Rosmah meminda jadual pulang ke Malaysia. Turut bersidang ialah Hakim Datuk Hashim Hamzah.

Rosmah tidak hadir pada perbicaraan hari ini, bagaimanapun Mahkamah Rayuan menggunakan budi bicaranya untuk tidak mengambil sebarang tindakan berhubung perkara tersebut.

Rosmah merayu keputusan Mahkamah Tinggi yang menolak permohonannya untuk membatalkan perbicaraan kes rasuahnya membabitkan projek tenaga solar dan menggugurkan Datuk Seri Gopal Sri Ram daripada mengetuai pendakwaan dalam kes terbabit.

Mahkamah Tinggi sebelum ini membenarkan beliau ke Singapura bagi melawat anak perempuannya Nooryana Najwa dari 22 Oktober dan mesti pulang ke Malaysia pada atau sebelum 21 November 2021.

Hakim Mohamed Zaini Mazlan turut menetapkan syarat bahawa pasport Rosmah mesti dikembalikan pada atau sebelum 6 Disember 2021.


Itu bukan perjanjian pelupusan hutang FELDA : Marzuki

Bekas Ketua Setiausaha Sulit Perdana Menteri Kelapan, Datuk Dr Marzuki Mohamad mendedahkan dokumen yang disiarkan Datuk Seri Anwar Ibrahim sebenarnya bukan dokumen perjanjian pelupusan hutang peneroka Felda seperti didakwa.

Sebaliknya, kata Dr Marzuki, ia merupakan perjanjian mengenai sukuk berjaminan kerajaan.

Menurutnya, dokumen perjanjian tersebut memang perlu ditandatangani oleh seorang Menteri Kewangan.

“Baru sekejap tadi Perdana Menteri menyiarkan sebahagian dokumen yang dikatakan perjanjian pelupusan RM8.3 bilion hutang peneroka FELDA.

“Sekali pandang saya sudah tahu. Dokumen tersebut bukanlah perjanjian pelupusan hutang peneroka FELDA, tetapi perjanjian mengenai sukuk berjaminan kerajaan yang diterbitkan secara berperingkat.

“Penyiaran dokumen ini mengesahkan telahan saya sebelum ini bahawa dokumen yang ditandatangani oleh Perdana Menteri yang juga Menteri Kewangan bukanlah perjanjian pelupusan hutang peneroka FELDA tetapi perjanjian berkaitan sukuk berjaminan kerajaan,” katanya dalam satu hantaran di Facebook, hari ini.

Terdahulu, Anwar mendedahkan dua lampiran dokumen iaitu dokumen perjanjian Assignment for Financial Service Reserve Account (FSRA) ditandatangani antara Felda, kerajaan Malaysia dan Amanah Raya Berhad serta dokumen berbentuk digital arahan pembayaran kerajaan Malaysia berjumlah RM990 juta.

Dalam dokumen perjanjian FSRA itu, ia ditandatangani Pengerusi Felda, Tan Sri Idris Jusoh dan Pengarah Besar Felda, Datuk Amiruddin Abdul Satar bagi pihak Felda.

Manakala, bagi pihak kerajaan, ia ditandatangani Anwar selaku Menteri Kewangan dan Timbalan Ketua Setiausaha Perbandaharaan (Pelaburan) Kementerian Kewangan, Datuk Anis Rizana Mohd Zainudin.

Sebelum ini, Tan Sri Muhyiddin Yassin mengemukakan surat tuntutan (LOD) kepada Anwar berhubung kenyataan mengenai pelupusan hutang peneroka Felda selain menuntut permohonan maaf secara terbuka daripada Pengerusi Pakatan Harapan (PH) itu.

Anwar sebelum ini mendakwa Muhyiddin tidak melaksanakan pelupusan hutang peneroka seperti didakwa sebaliknya beliau yang melaksanakan perkara itu pada Jun lalu.

Sementara itu, Dr Marzuki mengulas lanjut berkata dokumen disiarkan Anwar itu tidak membuktikan pelupusan hutang peneroka hanya dibuat pada Jun 2023.

“Ia adalah berkenaan penerbitan sukuk berjaminan kerajaan yang memang merupakan sebahagian daripada keputusan Kabinet pada tahun 2020.

“Sesiapapun yang menjadi Menteri Kewangan mesti menandatangani dokumen ini. Seingat saya Tan Sri Muhyiddin tak pernah jadi Menteri Kewangan,” katanya.

Menurutnya, pada 14 Oktober 2020 Kabinet meluluskan Pelan Pemulihan FELDA di mana ia termasuk pelupusan 80 peratus hutang peneroka FELDA berjumlah RM8.3 bilion, penerbitan sukuk RM9.9 bilion secara berperingkat untuk tujuan pengambilalihan FGV dan penyelesaian hutang FELDA dengan Maybank dan KWSP serta penyediaan geran tahunan RM990 juta kepada FELDA oleh Kerajaan Persekutuan.

“Untuk mengelakkan keraguan mengenai keputusan kabinet pada 14 Oktober 2020 yang telah melupuskan hutang peneroka FELDA, eloklah kerajaan ‘declassify’ minit mesyuarat kabinet tersebut untuk tatapan rakyat,” katanya.


Zahid hantar notis tuntutan terhadap Dr Mahathir, Muhyiddin

Presiden UMNO Datuk Seri Dr Ahmad Zahid Hamidi telah mengeluarkan notis tuntutan terhadap bekas Perdana Menteri Tun Dr Mahathir Mohamad dan Tan Sri Muhyiddin Yassin berhubung tohmahan serta kenyataan yang didakwa berbaur fitnah ke atasnya.

Perkara itu dinyatakan dalam dua kenyataan media oleh Tetuan Shahrul Hamidi dan Haziq, yang mewakili Zahid, menurut laporan Bernama.

Dr Mahathir didakwa membuat kenyataan terbabit dalam sesi soal jawab selepas Pelancaran Aspirasi Pejuang bagi Pilihan Raya Negeri (PRN) Johor di Putrajaya pada 23 Feb lepas manakala Muhyiddin dalam ucapannya di Felda Tenggaroh, Johor pada 16 Feb.

Susulan itu, suatu notis tuntutan dikeluarkan serta diserahkan kepada Dr Mahathir dan Muhyiddin masing-masing pada 25 dan 23 Feb secara kendiri selain Pos Berdaftar.

“Sehingga kini, kami masih belum menerima apa-apa jawapan,” menurut firma guaman tersebut dalam kenyataan itu.

Notis itu antaranya menuntut supaya kedua-dua pemimpin menghentikan, memadam dan menurunkan penerbitan kenyataan tersebut dalam tempoh tujuh hari.

Selain itu, ia menuntut suatu permohonan maaf secara bertulis dan terbuka diterbitkan kepada Ahmad Zahid serta aku janji tidak akan mengulangi kenyataan sama.


Demokrasi di P.Pinang sudah mati kata Dominic

“Demokrasi sudah mati. Ini tidak adil,” demikian reaksi Pengerusi Perikatan Nasional (PN) Pulau Pinang, Datuk Dr Dominic Lau Hoe Chai berkait penyingkiran empat ADUN Bersatu dari Dewan Undangan Negeri (DUN), hari ini.

Terdahulu, DUN Pulau Pinang meluluskan usul untuk mengosongkan kerusi Khaliq Mehtab Ishaq (Bertam), Zolkifly Lazim (Teluk Bahang), Dr Afif Bahardin (Seberang Jaya) dan Zulkifli Ibrahim (Sungai Acheh) kerana melompat parti.

Kesemuanya memenangi kerusi itu dalam PRU-14 atas tiket Pakatan Harapan (PH).

Tegas Dominic, Khaliq dan Zolkifly sememangnya ahli Bersatu yang ketika itu merupakan komponen PH sementara Afif dan Zulkifli dipecat oleh PKR.

“Bagaimana mereka boleh dituduh melompat parti?”

“Atas sebab itu tanggapan bahawa mereka bersalah kerana melompat parti adalah bercanggah dengan undang-undang anti-lompat parti Persekutuan.

“Jelas ia berat sebelah,” kata Presiden Gerakan yang menyifatkan penyingkiran empat ADUN itu sebagai satu usaha mencemarkan imej PN dan menutup mulut pembangkang.

Empat ADUN itu dianggap hilang kerusi selepas Bersatu meninggalkan PH berikutan Langkah Sheraton pada Februari 2020 berdasarkan peruntukan akta anti-lompat yang terkandung dalam Perkara 14A Perlembagaan negeri.

Perkara 14A menyatakan seseorang ADUN hendaklah mengosongkan kerusinya jika dipilih sebagai calon parti politik, meletak jawatan atau dipecat daripada sesuatu parti atau telah dipilih selain daripada sebagai calon parti politik, dia menyertai parti politik.


PICKids: 624,000 dos vaksin kanak-kanak diterima hari ini

Malaysia hari ini menerima 624,000 dos vaksin jenis mRNA Comirnaty® 10mcg Concentrate for Dispersion PfizerBioNTech bagi Program Vaksinasi Covid-19 Kanak-kanak (PICKids) berusia lima hingga 12 tahun, mulai Februari ini.

Perjalanan vaksin dari kilang Pfizer di Belgium diuruskan syarikat farmaseutikal tersebut dan DHL, peneraju dalam industri logistik, dengan pesawat TH383 milik Raya Air mendarat di Lapangan Terbang Subang, pada jam 7.15 pagi.

Vaksin ini dibawa dari Puurs, Belgium menerusi transit di lapangan terbang Leipzig Halle di Jerman, kata Kementerian Kesihatan (KKM) dalam satu kenyataan hari ini.

Sebanyak 72 kotak vaksin ini akan dihantar ke 52 pusat simpanan Vaksin Ultra Low Freezer (ULTF) di 12 buah negeri seperti Pahang, Melaka, Johor, Negeri Sembilan, Sabah, Sarawak, Kuala Lumpur, Putrajaya, Labuan, Selangor, Kelantan dan Terengganu.

Manakala di kawasan utara seperti Kedah, Perlis, Perak akan terus dihantar melalui Lapangan Terbang Antarabangsa Pulau Pinang, kata KKM.

Proses pemindahan vaksin yang ditempatkan dalam ULTF dari bahagian kargo pesawat ke trak milik sebuah syarikat logistik, DHL Express berlangsung di kawasan Transmile Cargo Kompleks Raya Subang, pagi tadi, dibantu  Polis Diraja Malaysia (PDRM) sebagai langkah keselamatan.

Vaksin itu akan dihantar ke 16 lokasi Pusat Simpanan Vaksin (PSV) di seluruh negara. Ini termasuk penghantaran menerusi udara dari Subang ke Sabah dan Sarawak mengikut jadual penerbangan yang telah ditetapkan, menurut KKM.

Dianggarkan seramai empat juta kanak-kanak berumur 5 hingga bawah 12 tahun layak untuk menerima vaksin ini.

Sebagai permulaan, pemberian vaksin Pfizer (kanak-kanak) akan dilaksanakan di Lembah Klang melalui hospital bagi mereka yang mempunyai masalah perubatan, manakala pemberian vaksin bagi kanak-kanak yang tiada masalah perubatan akan diberi di Pusat Pemberian Vaksin (PPV) Integrasi.

Sehubungan itu ibu bapa yang mempunyai anak-anak yang berumur dari 5 hingga bawah 12 tahun boleh membuat tempahan melalui Sistem Tempahan Janji Temu di Aplikasi MySejahtera.

Sehingga hari ini, 484,639 kanak-kanak berumur 5 hingga bawah 12 tahun telah mendaftar di MySejahtera. Melalui kaedah ini, ibu bapa atau penjaga boleh memilih lokasi serta masa vaksinasi yang sesuai untuk anak mereka.

KKM mempelawa ibu bapa atau penjaga kepada kanak-kanak berumur 5 hingga bawah 12 tahun yang tinggal di Lembah Klang untuk membuat tempahan janji temu untuk anak-anak mereka. Pelaksanaan sistem janji temu akan diperluaskan ke negeri lain dalam masa terdekat.


Parlimen bubar tapi DUN 3 negeri kekal hingga habis penggal: PAS

PAS yang memerintah di tiga negeri – Kedah, Terengganu dan Kelantan – menegaskan tidak akan membubarkan Dewan Undangan Negeri (DUN) walaupun Kerajaan Pusat membubarkan Parlimen sebelum penggal berakhir tahun depan.

Setiausaha Agung PAS Datuk Seri Takiyuddin Hassan berkata PAS berpendapat tiada keperluan untuk mengadakan Pilihan Raya Negeri (PRN) di ketiga-tiga negeri berkenaan.

“Mengikut Perlembagaan, sesuatu dewan itu tempohnya adalah sehingga lima tahun, bermula daripada hari pertama persidangan dewan tersebut. Kalau kita tengok dari tempoh Pilihan Raya Umum (PRU) ia belum lagi mencukupi tempoh empat tahun.

“Malah, memandangkan faktor negara masih dilanda wabak COVID-19, kita rasa tiada keperluan pun untuk ketiga-tiga negeri ini diadakan PRN. Itu keputusan kita, sebelum ini tidak timbul isu pembubaran, cuma akhir-akhir ini sahaja,” katanya memetik laporan Bernama hari ini.

Sementara itu, Takiyuddin juga menolak dakwaan bekas Ahli Parlimen PAS Kuala Nerus Datuk Dr Mohd Khairuddin Aman Razali bahawa, beliau tidak diberi peluang untuk memberikan pandangan dan pendapat terhadap parti.

Katanya Fasal 16 Perlembagaan parti menyatakan dengan jelas setiap ahli berhak memberikan pendapat dan pandangan kepada parti, bahkan termasuk kepada Presiden PAS.

“Adalah tidak benar seorang Ahli PAS apatah lagi ahli jawatankuasa kerja, pimpinan tertinggi, mengatakan dia tidak boleh memberikan pandangan kepada parti, memandangkan ini satu jaminan dalam Perlembagaan.

“Cuma isunya kalau kita tidak hadir ke mesyuarat macam mana kita nak bagi pandangan. Kalau kita hadir ke mesyuarat tetapi kita tidak bercakap macam mana kita boleh kata kita tidak diberi ruang untuk beri pendapat,” soal beliau.

Isnin lalu, Mohd Khairuddin mengumumkan pendiriannya keluar daripada PAS berkuat kuasa serta-merta.


Kes di lapan negeri naik semula hari ini, 14 kluster turut dikesan

Lapan negeri dan Wilayah Persekutuan hari ini merekodkan jumlah peningkatan jangkitan Covid-19 dalam tempoh 24 jam sehingga 12 tengah hari tadi, dengan Selangor dan Kelantan mencatat kes empat angka.

Jangkitan di Selangor melonjak sekali ganda berbanding semalam apabila merekodkan 1,302 kes hari ini. Semalam negeri itu mencatat 671 kes.

Angka tidak rasmi berdasarkan laporan setiap Jabatan Kesihatan Negeri menunjukkan, Kelantan mencatat 1,028 jangkitan baharu berbanding 938 kes semalam.

Namun, tidak seperti lazimnya, Kelantan hari ini tidak mencatat apa-apa kluster baharu, terutama membabitkan komuniti.

Sementara itu, enam lagi negeri dan wilayah merekodkan peningkatan. Sabah mencatat 707 kes baharu berbanding 532 semalam diikuti Kedah dengan 517 kes baharu (357 semalam).

Kuala Lumpur pula merekodkan 253 kes baharu berbanding 220 semalam, diikuti Melaka (195 kes baharu, 188 semalam); Perlis (57 kes baharu, 29 semalam); dan Labuan (dua kes baharu, sifar kes semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan sebanyak 14 kluster baharu dikesan dalam tempoh 24 jam itu, dengan enam daripadanya membabitkan tempat kerja, komuniti (lima); dua kluster berkaitan pendidikan; dan satu kluster kumpulan berisiko tinggi di Kuala Kangsar, Perak melibatkan 13 daripada 16 individu yang disaring.

Katanya daripada enam kluster tempat kerja itu, dua dilaporkan di Seberang Perai Tengah, Pulau Pinang membabitkan 30 kes daripada 300 individu yang disaring.

Selangor, Pahang, Melaka dan Johor pula masing-masing mencatat satu kluster tempat kerja yang keseluruhannya membabitkan 90 jangkitan daripada 462 individu yang disaring.

Sementara itu, Johor pula merekodkan tiga kluster komuniti masing-masing dua di Kulai membabitkan 19 kes daripada 29 individu yang disaring. Satu lagi kluster melibatkan 20 individu daripada 41 yang disaring dilaporkan di Tangkak.

Sarawak dan Selangor turut merekodkan masing-masing satu kluster komuniti membabitkan daerah Lawas seramai 42 individu daripada 78 yang disaring dan Sepang (41 individu daripada 153 yang disaring).

Pada masa sama Dr Noor Hisham berkata, daripada 7,276 jangkitan baharu hari ini 150 kes atau 2.1 peratus terdiri daripada pesakit kategori 3, 4, dan 5, manakala 7,126 kes (97.9 peratus) pesakit kategori 1 dan 2.

Dalam tempoh 24 jam itu juga katanya, 10,555 pesakit dilaporkan sembuh, menjadikan kumulatif sejak awal tahun lalu kepada 2,217,057 pesakit pulih sepenuhnya, berbanding 2,353,579 kumulatif kes positif.

Data 12 Oktober 2021.


Jet penumpang terpantas di dunia capai supersonik ketika ujian

Perlumbaan untuk menyambung semula jet penumpang supersonik -hampir dua dekad selepas persaraan Concorde – mencetuskan keterujaan pada Isnin, (23 Mei) apabila pengeluar pesawat Bombardier mendedahkan pencapaian berkelajuan tinggi ketika mengesahkan pelancaran jet perniagaan baharunya.

Syarikat Kanada itu berkata, Global 8000 yang dalam pembangunan akan menjadi ‘jet perniagaan terpantas dan jarak terjauh yang dibina khas di dunia’.

Dengan kapasiti sehingga 19 penumpang, jarak 8,000 batu nautika (14,800 kilometer) dan kelajuan tertinggi Mach 0.94, pesawat akan datang itu dijangka memasuki perkhidmatan pada 2025, menurut kenyataan Bombardier.

Berita itu menyusul selepas ujian Global 7500 memecahkan halangan bunyi ketika penerbangan demonstrasi sebelum ini mencapai kelajuan lebih daripada Mach 1.015.

Pesawat itu, diiringi pesawat NASA F/A-18, juga menjadi kapal terbang Kategori Pengangkutan pertama yang terbang secara supersonik dengan bahan api penerbangan mampan (SAF) hasil daripada penerbangan itu, kata Bombardier.

“Pesawat Global 8000 memanfaatkan ciri-ciri cemerlang pesawat Global 7500, memberikan pelanggan kami pesawat perdana era baharu,” kata Éric Martel, Presiden dan Ketua Pegawai Eksekutif Bombardier, dalam satu kenyataan.

Ujian penerbangan untuk Global 8000 telah pun bermula pada Global 7500. Bombardier berkata pesawat akan datang juga akan mempunyai ketinggian kabin bersamaan dengan 2,900 kaki.

Global 8000 hanyalah satu daripada banyak perkembangan dalam pelbagai usaha untuk meningkatkan kelajuan pesawat penumpang lebih daripada dua dekad selepas Concorde bersara.

Tahun lepas, United Airlines mengumumkan ia boleh menawarkan kelajuan supersonik seawal 2029 selepas menandatangani perjanjian untuk membeli 15 jet supersonik.

Sementara itu, Boom Supersonic yang berpangkalan di Colorado Amerika Syarikat telah melengkapkan ujian darat ke atas X-B1, pesawat prototaip untuk jet Overture, direka untuk memuatkan antara 65 dan 88 penumpang, yang bertujuan terbang di lebih 500 laluan rentas lautan dengan kelajuan Mach-2.2.

Malangnya, syarikat permulaan penerbangan Aerion yang berpangkalan di Florida runtuh beberapa bulan selepas mendedahkan rancangan untuk pesawat komersial Mach 4+ bernama Aerion AS3 tahun lepas. – Agensi

Paparan dalaman pesawat Global 8000, yang kini sedang dibangunkan oleh pengeluar jet perniagaan Bombardier. – Gambar Bombardier Aviation


911 kluster Covid-19 masih aktif

Lapan daripada 13 kluster baharu Covid-19 yang dikesan dalam tempoh 24 jam sehingga 12 tengah hari tadi membabitkan tempat kerja, kata Ketua Pengarah Kesihatan Tan Sri Dr Noor Hisham Abdullah.

Dalam kenyataannya hari ini, beliau berkata secara keseluruhan sejak tahun lalu sebanyak 5,560 kluster Covid-19 dikesan di seluruh negara, namun 4,649 daripadanya telah ditamatkan manakala 911 lagi masih aktif.

Beliau berkata lima kluster lagi membabitkan tiga jangkitan dalam komuniti, dan dua kluster pendidikan yang dikesan di Pasir Mas, Kelantan membabitkan 10 individu yang disaring, dan di Kedah (33 individu daripada 201 saringan).

Bagi kes komuniti itu, dua membabitkan Temerloh dan Lipis di Pahang dengan 34 individu positif Covid-19 melalui saringan ke atas 167 individu, manakala satu lagi kluster komuniti dikesan di Mersing, Johor melibatkan 13 daripada 35 individu yang disaring.

Sementara itu, Johor juga merekodkan tiga kluster tempat kerja iaitu 20 individu di Batu Pahat dan 18 individu dari dua tempat kerja di Kota Tinggi.

Dua kluster tempat kerja turut dikesan di Tanah Merah dan Pasir Mas, Kelantan membabitkan 23 individu daripada 53 yang disaring.

Tiga kluster tempat kerja lagi dicatat di Seremban dan Rembau, Negeri Sembilan dengan 37 individu positif; Seberang Prai Selatan, Pulau Pinang (38 individu); dan Kuala Langat, Selangor (19 individu)

Sementara itu, Dr Noor Hisham berkata seramai 12,884 pesakit Covid-19 dilaporkan sembuh sepenuhnya dalam tempoh itu menjadikan kumulatif sebanyak 2,157,565 kes atau 93.3 peratus daripada 2,313,727 kes positif.

Mengenai jangkitan hari ini, beliau berkata 587 kes turut membabitkan warganegara asing.

Daripada 9,890 kes harian yang dilaporkan hari ini 162 kes atau 1.6 peratus adalah kategori 3, 4, dan 5; dan 9,728 kes (98.4 peratus) lagi kategori 1 dan 2, katanya.

Menurutnya, 827 pesakit, termasuk 782 yang disahkan positif, kini dirawat di unit rawatan rapi dengan 336 pesakit Covid-19 memerlukan alat bantuan pernafasan.


Bank Negara pertingkatkan langkah keselamatan tangani penipuan wang

Susulan aktiviti penipuan yang semakin meningkat, Bank Negara Malaysia (BNM) hari ini (26 September 2022) mengumumkan bahawa ia telah mengeluarkan langkah balas tambahan dan keselamatan kepada industri yang menyasarkan modus operandi taktik penipuan kewangan terkini.

Ini termasuk keperluan bagi bank untuk menukar daripada SMS One Time Passwords (OTP) kepada bentuk pengesahan yang lebih selamat untuk aktiviti atau transaksi dalam talian yang berkaitan dengan pembukaan akaun baharu, pemindahan dana, pembayaran dan perubahan dalam maklumat peribadi dan tetapan peranti.

Terdapat juga tempoh bertenang untuk kali pertama pendaftaran perkhidmatan perbankan dalam talian, tindak balas penipuan dan pengesanan yang dikemas kini, piawaian standard Pertukaran Proses Kewangan (FPX), dan proses pengesahan yang lebih ketat seperti melaksanakan panggilan telefon masa nyata.

Bank pusat itu juga berkata bahawa bank akan dikehendaki menyediakan talian khusus untuk melaporkan insiden penipuan dan mewujudkan kesedaran yang lebih luas berkaitan taktik penipuan baharu bagi memastikan orang ramai lebih berhati-hati dalam melindungi maklumat peribadi mereka.

Bank juga dikehendaki menyediakan pelanggan dengan cara yang mudah untuk mereka menggantung akaun bank jika disyaki telah terjejas, dengan pilihan untuk mengaktifkan semula akaun mereka apabila ia disahkan selamat.

Bagaimanapun, Gabenor BNM Tan Sri Nor Shamsiah Mohd Yunus mengakui bahawa keselamatan yang dipertingkatkan untuk menghalang penipuan boleh menyebabkan pengguna mengalami pengalaman perbankan yang lebih menyusahkan.

“Sebagai contoh, urus niaga perbankan dalam talian mungkin mengambil masa lebih lama untuk diproses. Institusi kewangan juga akan melakukan lebih banyak semakan apabila pelanggan meminta untuk menukar atau mendaftarkan nombor telefon baharu.

“(Tetapi) jangan silap, walaupun langkah ini melibatkan sedikit kesulitan, ia penting untuk melindungi kepentingan pelanggan,” kata Nor Shamsiah pada pelancaran pameran jenayah kewangan hari ini.

BNM berkata usaha ini dilakukan dengan kerjasama Polis Diraja Malaysia (PDRM), Suruhanjaya Komunikasi dan Multimedia Malaysia (SKMM), dan Pusat Anti Jenayah Kewangan Kebangsaan (NFCC) untuk lebih meningkatkan lagi keberkesanan Pusat Tindak Balas Penipuan Jabatan Siasatan Jenayah Komersial (JSJK) dalam mengelak kerugian selanjutnya.

Nor Shamsiah berkata butiran lanjut mengenai inisiatif ini akan diumumkan dalam masa terdekat.

Beliau menambah bahawa kerjasama daripada syarikat telekomunikasi dan platform teknologi juga akan menjadi kunci untuk mengisi sebarang kelemahan yang boleh dieksploitasi oleh penipu.

“Dalam jangka masa pendek, semua pihak memainkan peranan penting dalam mengukuhkan pertahanan kolektif kita untuk menangani ancaman penipuan kewangan,” katanya.

Bank pusat itu menambah bahawa maklumat mengenai taktik penipuan terkini dan langkah bagaimana individu boleh memperlengkapkan diri mereka dengan pengetahuan menentang penipuan yang berkembang, boleh didapati di halaman Facebook Amaran Scam.

Sejak 2019, pelbagai langkah balas untuk mengekang penipuan kewangan telah dilaksanakan, termasuk menukar daripada menggunakan SMS untuk memberitahu pelanggan tentang aktiviti perbankan, mengalih keluar hiperpautan dalam e-mel dan SMS, dan menyenaraihitamkan akaun untuk aktiviti perbankan yang mencurigakan.

Tetapi langkah balas ini nampaknya tidak berkesan kerana JSJK melaporkan sejumlah 71,833 penipuan berjumlah lebih RM5.2 bilion kerugian dari 2020 hingga Mei 2022.